'Lehenengo aldia' helduendako ipuina gaur 'Atxabaltako kuentistarekin'

Ameli, ipuinen jostuna-k, Amaia Elizagoien baztandarrak, Lehenengo aldia ipuina kontatuko die helduei gaur, egubakoitza, Arkupen, 19:00etan. Atxabaltako kuentisten hirugarren saioa da.

Sei lagunek egin zuten ipuin kontaketa ikastaroa Udalak antolatuta udaberrian, apiriletik ekainera, eta Maite Franko ipuin kontalari hondarribiarra izan zuten gidari. "Bi helburu zituen ikastaroak: transmisioa batetik, hau da, herriko gazteek umeei ipuinak kontatu ahal izatea; eta trebakuntza bestetik, lan mundura begira gertatzeko erremintak ematea", jakinarazi du Gazteria teknikari den Maider Etxanizek.

Orduan ikasitakoak erakusten dabiltza orain Atxabaltako kuentistak izenarekin, eta harrera ezin hobea egin diete herritarrek orain arteko saioetan, umeendako kontaketetan. Helduendako egingo duten bakarra gaurkoa izango da. "Ipuin edo anekdota bidez lehenengo aldiak kontatuko ditut, asko markatzen gaituztelako lehenengo aldi horiek", dio Elizagoienek.

Atxabaltako kuentisten azken ekitaldia, bestelakorik erabaki ezean, azaroaren 21ean, zapatua, da. 11:30ean elkartuko dira liburutegiko Txiki Txokoan, eta lau urtetik gorako umeak daude gonbidatuta hara.

Amaia Elizagoien: "Helduekin beste osagai batzuk sar daitezke eta hala konplizitatea lortu publikoarekin"

Ipuinak kontatzea du gustuko eta bide horretatik jarraitu gura du. Lehenengo aldia ipuinarekin dator gaur, Arkupera.

Oraintxe hasi zara kontalari lanetan, zelatan?

Haur hezkuntza ikasketak egiten hasi nintzen Bergaran eta ipuin kontaketa ikasgaiko irakasleak esan zidan berezko zerbait nuela ipuinak kontatzeko. .

Ondoren Udalak antolatutako ikastaroa egin zenuen.

Bai, hala da. Konturatu nintzen oso gustuko nuela ipuinen mundu hori, eta pentsatu nuen berezkoa izanda ere sakontzea komeni zitzaidala.

Eta ase zintuen egindako horrek?

Bai. Ikasi nuen genero eta adin tarte ezberdinetan zelan moldatu, eta Maite Franko irakasleak erakutsi zidan nik nituen erremintak lantzen. Izan ere, beti dago zer ikasia.

Joan den astean umeen aurrean kontatu zenituen ipuinak; zelan moldatu zinen?

0 eta 3 urte artekoak ziren, eta oso esperientzia berezia izan zen. Horiekin lan egiteko ikasten nabil ni eta horien beharrak zeintzuk diren ezagutzen. Horregatik oso gustura egon nintzen; benetan polita izan zen.

Helduen aurrean gaur; beldurtuta?

Plaza bakoitzak badu bere xarma eta ematen duzuna eta jasotzen duzuna ezberdina da. Helduen ipuinak ere izugarri gustatzen zaizkit, beste osagai batzuk sar daitezkeelako, umorea adibidez, eta hala, konplizitatea lortu publikoarekin.


Nafarroako Gobernuak Itoizko urtegiaren eskuduntza formalizatu du

Nafarroako Gobernuaren eskutan jarriko zela aurretik jakina bazen ere gaur formalizatu da Itoizko urtegiaren eskuduntza. Foru Gobernuak 1993an egin zuen kudeaketa lortzeko erretserba eskakizuna eta gaur jakitera eman dutenez Ebroko Konfederazio Hidrografikoak jada formalizatu du eskuduntza. Hala, nafarroako Gobernuak Itoizko "ur guztia nafarroarentzat" izango dela azpimarratu du, giza kontsumo, industri eta nekazal erabileretarako hain zuzen.

Nafarroako Gobernuko Herrilan sailburu Alvaro Mirandak zehaztu duenez 75 urterako eskuduntzaren lorpena "tramitazio luze eta zahar baten fruitua da". agerpen beran azaldu zutenez urtegiaren 430 hektometro kubikoetatik 340 nekazla erabilerarako zeuzneduko dituzte, besteak aldiz giza kontsumo eta industri erabilerako.

Urak izango duen giza kontsumo erabileraren inguruan "helburua 2006rako urtegiak Iruñeara ura eramatea da" Herri Adiministrazioa sailburu Alberto Catalanek azladu duenez. Nekazal erabileran berriz 48 udalerrik urtegiko ura jasoko dutela aurreratu dute.


Durangoko Udalaren adierazpen instituzionala

LGTBQ kolektiboaren NAZIOARTEKO EGUNA: Askatasun sexualaren aldeko eguna

1969ko ekainaren 28a oso egun garrantzitsua izan zen gayen, lesbianen, transexualen, bisexualen, queerren eta abarren askapen-mugimenduarentzat. Izan ere, ekainaren 27tik 28rako gauean, New Yorken, \"Stonewall\" izeneko pubean, transexual, lesbiana eta gay talde bat matxinatu egin zen, poliziak kolektibo hori jazarri egiten zuela salatzeko, eta, horrela, beren eskubideak aldarrikatzeko. Poliziari aurre egin zioten beraz, poliziaren jazarpenari, irainei eta indarkeriari, hobeto esateko. Zenbait egunez, ordura artean beldurraren beldurrez ezkutaturik bizi behar izan zutenak kalera atera ziren, beren izaeraz, beren itxuraz eta beren harremanez inolako lotsarik ez zutela ozenki esateko.

Gaur da LGTBQ (lesbikoa, gaya, transexuala, bisexuala, queerra) kolektiboaren askapenaren eguna, eta \"harrotasunaren eguna\" ere esaten zaio batzuetan. Ez dugu ahaztu behar historian zehar sexu-jardunbideen intsumisioak oso zigor gogorrak jasan dituela, hau da, heteroarauetatik atera den jokabide orok jazarpen gupidagabea pairatu duela betidanik, baita genero-identitateko anbiguotasunak ere: trans pertsonak, mari-mutilak edo maritxuak deitu izan digute, eta gaur egun harrotasunez esaten ditugu horiek, hizkuntza gureganatuz. Kontuan hartzekoa da Osasunaren Mundu Erakundeak 1990era arte itxaron zuela homosexualitatea patologien zerrendatik kentzeko. Ildo horretan, transexualitatea buru-gaixotasuntzat jotzen da oraindik ere, eta psikiatria-alorreko zenbait eskuliburuk (DSM eta CIE) genero-disforia dela diote. Ez dugu ahaztu behar mundu osoan kolektibo hori jazarrita dagoela: bortxaketa kolektiboak egiten dira lesbianak \"sendatzeko\", transexualak diskriminazioaren eta estigmatizazioaren biktima dira, eta batzuetan erahil ere egiten dituzte. Giza eskubideen kontu bat da, funtsezko eskubideen kontu bat alegia.

Gure sexualitatea askatasun osoz bizi nahi dugu, baina bide horretan oztopoak baino ez ditugu aurkitu orain artean. Azpimarratu nahi dugu herritar zintzoen eta gaiztoen arteko banaketa, lehen eta bigarren mailako herritarren arteko bereizketa alegia, oraindik ere indarrean dagoela gizarte patriarkal eta heterosexista honetan. Heteroarauaz kanpo kokatzen diren eta kokatzen garen guztiak estigmatizatuta gaude, eta guk errealitate horri aurre egin behar diogu, pertsona guztien askatasunean oinarrituko den Euskal Herria gauzatzeko.

Baina egun horrek gure lorpenak ere ekartzen dizkigu gogora, eta argitu beharrean gaude orain arte lortu dugun guztia LGTBQ kolektiboaren borrokaren emaitza izan dela, baita gure sexualitatea, ezarritako arauaz kanpo, askatasunez bizitzea erabaki dugun guztion borrokaren emaitza ere. Eta benetako askatasuna lortzen jarraitzeko ez dugu ahaztu behar pertsona guztien berdintasunaren oinarriaren gainean eraiki behar dugula, gizartea ez delako askea izango baldin eta berdintasunaren eta feminitatearen balioetan oinarritzen ez bada, pertsona guztien sexu-askatasuna ardatz nagusietako bat bihurtuta.

Gure poza adierazi nahi dugu 28an onartuko den Transexualak genero-identitateagatik ez baztertzeari eta haien eskubideak aitortzeari buruzko Lege proiektua dela eta, arauak pertsona horien eskubideak babestuko baititu osasun, hezkuntza eta lan arloetan. Horregatik Durangoko Bozeramaileen Batzordeak honako erakunde-deklarazio hau onartzen du:

1. Lesbiana, gay, transexual eta transegeneroen eskubide eta askatasun publikoen defentsa aldarrikatzea eta politikoki laguntzea, diskriminazioaren aurkako politika aktiboak bultzatuz sexu-orientazio eta sexu-identifikazio guztiak normalizatzeko, eta zeregin hori irekitasunez garatuz, indarreko aurreiritzi eta estereotipoak gainditzeko.

2. Informazio- eta sentsibilizazio-kanpainen bitartez, herritarren artean kontzientzia solidario berri bat sor dadin sustatzea, lesbiana, gay, transexual eta transgeneroekiko aurreiritzi eta errezeloak ezabatzea eta jarrera-aldaketa ahalbidetuko duena, kolektibo horiek, egunetik egunera, berdintasunezko, askatasunezko eta errespetuzko baldintzetan jarduteko aukera izan dezaten, gainerako herritarrek bezala.

3. Udaleko ikastetxe eta hezitzaileen eskura beharrezko prestakuntza-programak, tresnak eta baliabideak jartzea, kolektibo horietako kideen bazterkeria saihesteko, eta, ildo horretan, ikasle guztiek beren nortasuna, afektibitatea, sexualitatea eta harremanak bete-betean garatzeko aukera izan dezaten bermatzeko.

4. Eskumeneko agintariei transgenero, transexual, lesbiana eta gayen eskubide eta askatasunen defentsan jardun beharra dagoela jakinaraztea, sexua berresleitzeko prozesuak osasun-sistema publikoan txertatuz, laneko diskriminazioaren aurka borrokatuz eta kolektibo horien gainerako errebindikazioak aintzat hartuz. Transexualak eta transgeneroak osasun-sistema publikoan txertatzea ere bermatu beharko litzateke, patologian oinarritutako ikuspegia alde batera utzita.

5. Transexualitatearen despatologizazioaren aldeko erakunde-deklarazio bat onartu nahi du, genero-disforia DSM eta CIE psikiatria-eskuliburuetatik desager dadila exijitzeko, eta deklarazio hori Transexualitatearen Despatologizazioaren aldeko Nazioarteko Sarera eramateko konpromisoa ere hartu nahi du.

6. Durangoko Udalak EHGAM Elkarteak gay, lesbiana, transexual, bisexual eta queer taldeen nazioarteko egunaren inguruan egingo dituen ekitaldi guztien alde agertzen da. Halaber durangar guztiak ekintza horietan parte hartzera gonbidatzen ditu.


BIDEOA: Herri Eskolak bat egin du LGTBIfobiaren Aurkako Egunarekin

Lesbiana, gay, transexual, bisexual eta intersexualek gure gizartean sarriegi jasaten dute bazterketa eta jazarpena. Eskola giroan ere halako kasuak askotan suma daitezke. Hori dela eta, Zumaiako Herri Eskolak bete-betean egin du bat gaur aldarrikatzen den LGTBIfobiaren Aurkako Egunarekin. Ikasle guztiok elkartu, ostadarraren koloreak biltzen dituen banderaren inguruan jarri eta argazki jendetsua atera dugu. LGTBIfobiaren aurkako olatua sortu dugu, halakorik ez hemen ez inon!


28-Atletismo saila, lasterketaz lasterketa

Orreaga-Zubiri mendi lasterketa, Idiazabaleko krosa, Azeri krosa.. Hauek dira Ostadar S.K.T-ko atletismo saileko korrikalariek egin dituzten lasterketetako batzuk. Igandean, Lasarte-Oria Bai! krosean parte hartuko dute taldeko gehienek, baita iaz irabazlea izan zen David Martin herritarrak ere. Hala ere, saileko arduradunek lasterketa gogorra eta borrokatua izango dela aurreratu dute, herrian puntan dabiltzan korrikalariak baitaude.

Duela hiru urte sortu zen Ostadar Saiarre Kirol Taldeko atletismo saila. Taldeko sustatzaileetako batekin, Joseba Iparragirrerekin bildu gara sail honen hastapenak eta nondik-norakoak ezagutzeko.

Josebak azaldu digunez, “zazpi-zortzi lagun ginen igande goizetan korrika egiteko geratzen ginenak. Talde horretako kideetako batek kamiseta bat egiteko aukera zegoela aipatu eta, Julen Ollokiegik eta Xabi Esnaolak komentatu zuten Ostadarrekin hitz egin zitekeela”.

Herrian zegoen korrikalari kopurua ikusita, Ostadarrek baietza eman zuen. “Bere izenean saila sortzearekin ados zegoela, saila aurrera eramateko lekua utziko zigula, baina guk kudeatu behar genuela esan ziguten. Eta Julen hasi zen horretan lanean” adierazi digu.

Hasiera batean 78 korrikalarik eman zuten izena, 70 gizon eta 8 emakumek. Aurten berriro kanpaina egin du sailak eta beste 20 pertsona sartu dira taldean.

“Lasarte-Orian jende asko dago korrika egiten duena” aipatu digu Joseba Iparragirrek: “neska asko dago gainera, baina taldean bakarrik zortzi ditugu. Alde handia da” atxiki du.

Horregatik, lasarteoriatarrak eta emakumeak, batez ere, animatu nahi ditu taldeko kide izan daitezen.

Entrenamenduak

Aipatu legez, taldeko kide batzuk igandeetan elkartzen dira entrenatzeko. “Hamalau edo hamabost bat pertsona biltzen gara. Lehen goizeko zapietan biltzen ginen, orain 8:00ak aldera. Orduak atzera botatzen du normalean” aipatu du.

“Hasieran, jendeak egiten zuen denborekin talde desberdinak egitea zen asmoa” dakar gogora Josebak. “Maratoiak egin genituen denboraldian bi orduko saioak egin izan genituen” onartu du; “orain mendi lasterketak egiten hasi gara eta ordu bete edo gehiago egiten dugu korrika” atxiki du.

“Lesioak direla eta, ez gara asko biltzen igandeetan. Gainera, negua dator eta Behobiaren ostean, jendea gutxiago animatzen da” jakin arazi digu.

Eta azaroaren 27an egingo den Donostiako maratoian gutxi batzuk parte hartuko dutela aurreratu digu.

Denboraldia

Izan ere, Josebak onartu dig unez lasterketen munduan ere denboraldiak daude.

“Orain jendeak krosa prestatzen du eta gutxi batzuk Behobia” adierazi digu. “Behobia hogei kilometro dira, ez da txatxetan hartzeko lasterketa. Eta, hala ere, erokeriak egiten dituzte batzuk parte hartu eta bukatzeko” jarraitu du.

Behobia pasa eta bi igandera, aipatutako Donostiako maratoia dago.

“Beste urteetan Gasteizko maratoi erdian ere parte hartu dugu, hau abenduko hirugarren igandean izaten ohi da. Giro polita dago eta jende gutxiago” aitortu du. Hala ere, lasterketa horretan hotz handia izaten dela ere aipatu du, “iaz 5 gradu eta duela bi elurra ere egin zigun”.

Urtarrilaren hirugarren igandean, Idiazabalera hurbiltzen direla ere adierazi du, “kriston hotza egiten du eta batzutan izotza. Giro oso ona dago. Gazta ekarri nuen etxera aurten”.

Lasterketa kopuruaz galdetzean, “batzuek gehiago, besteek gutxiago. Aurten mendi lasterketa ugari egin ditugu, bost edo sei. Gero abuztuan errepideko lasterketetara egin genuen eta guztira hamar bat lasterketa egin ahal izan ditugu batzuek” aipatu du.

Honetaz gain, lasterketa herrikoietan zozketa eta oparitxo ugari daudela jakin arazi du. “Herri txikietan zozketak daude, lasterketa handietan aldiz ez dago horrelakorik. Kasu hauetan negozioa bihurtu da jendeak korrika egitea,” salatzen du.

Asmoak

Lasterketa hauetan parte hartu ahal izateko eta korrikalariei erraztasunak emateko hainbat asmo dituztela jakin arazi digute sailaren kudeaketan lanean diharduten Joseba Iparragirre eta Julen Ollokiegik.

Esate baterako, indar probak merkeago egiteko klinika batzuekin harremanetan daudela aipatu digu. “Policlinicak %20 edo 25eko beherapena egiten die Behobian parte hartzen dutenei. Baina taldeko jende askok ez du egiten eta guk taldeko guztiek egin ahal izatea nahi dugu” azaldu digu Josebak.

Honetaz gain, nutrizio enpresekin eta masajista batekin ere negoziaketetan dabiltzala jakin arazi digu.

Bestalde, web orrialdeari astindu bat eman eta garrantzia gehiago eman nahi diotela azpimarratu du.

Era berean, urte amaierarako afari edo bazkaria egiteko asmoa dutela aipatu digu, “taldeko jendeak elkar ezagutzeko”.

Jantzi berriak

Asmoekin jarraituz, aurten kroserako jantzi berria izango dutela aurreratu digu, Frutas Ruiz eta Lasarte tabernak babestutakoa.

Aurten jantzia berritzeko asmoa agertu eta “herriko dendak babestua izatea nahi genuen. Frutas Ruizek baietza eman zigun lehenengoan. Eta Iñaki Mendok Lasarte tabernakoak jakin zuen babes bila genbiltzala eta bera ados zegoela aipatu zigun”.

Eta taldeko kideei deialdia egin die, “igandean 9:30ean, Michelingo kirol gunean argazkia aterako dugu”.

Era berean, lehenengo jantzia lortzeko ere babesleak lortu behar izan zituztela gogoratu du, “Iparfrio eta Frutas Ruizekin hitz egin genuen orduan. Bi urterako babesa eman ziguten, baina hiru urteetara luzatu dugu” gogoratu du.

Gainera, bitxikeri moduan zera esan digu: “apirilaren 28an estreinatu genuen eta David Martinek Andoaingo krosa irabazi zuen maiatzaren lehenengo asteburuan”.

Horregatik, eskerrak eman nahi dizkie atletismo sailak babesleei.

Lasarte-Oria Bai! krosa

Bestalde, igandean egingo den Lasarte-Oria Bai! krosari buruz galdetzean, “Lasartek fama hartu du. Iaz 1.300 pertsonek eman zuten izena eta, 1.200 atera ziren. Jende dezente da” onartu du.

Krosaren ibilbideari buruz, “ibilbide polita da, zuzena eta ez oso gogorra. Urtero ikusten da jendeari lasterketa gustatzen zaiola. Ea horrela jarraitzen duen!” aipatu du.

Partehartzaile kopuruari dagokionez, “oraintxe ez dakigu ziur taldeko zenbatek parte hartuko duten krosean. Oro har, ere ez noski, internet bidezko izena ematea handia da eta”.

Hala ere, krosa borrokatua izango dela aurreratu du, “Lasarte-Orian maila dago. Korrikalari asko daude. David Martin oso ondo dabil eta Jose Luis Delgado ere fin dabil. Neskek ere maila handia dute Pili Bodegas eta Nieves Civicos hor daude. Azken honek 1 dortsala eramango du gainera”.

Giroa

Lasarte-Oria Bai! krosari buruz zerbait nabarmentzeko eskatzean, Joseba Iparragirrek argi dauka: “giro oso ona dago egun horretan. Partehartzaileen arteko giroa ere oso ona da”.

Eta korrika festa ere aipatzen du, “haur mordoak parte hartzen du. Hori da politena, haiek dira eta etorkizuna”.

Gauzak honela, Lasarte-Oriako herritarrak krosean partehartzera animatu nahi ditu: “bai helduen edo haurren lasterketetan, baita korrikalariak animatzen ere”.

Eta bi gomendio egiten die lasterketan izena eman dutenei, bata Lasarte-Oriako krosean ongi pasatzeko eta bestetik kamiseta aurretik hartzeko: “1.300 pertsona asko dira, iaz ilera handiak sortu ziren eta lasaiago ibiltzeko, Lasarte-Oriako korrikalariei txipa, dortsala eta kamiseta larunbata arratsaldean hartzea gomendatzen diegu atletismo sailekoek”.


"Normalizazio osoa lortzeko beharrezko aldaketak" eragitea izango da Kontseiluaren apustua

Euskalgintzako erakundeak gogoeta prozesuaren aurreneko faseari bukaera emateko batzar berezia egin du gaur, Andoainen.

Euskararen Gizarte Erakundeen Kontseiluak batzar berezia egin du gaur Andoainen (Gipuzkoa), Martin Ugalde Kultur Parkean, gogoeta prozesuaren lehen faseari amaiera emateko, eta iragarri du "euskararen normalizazio osoa lortzeko beharrezko aldaketak" eragitea izango dela bere apustua. Euskalgintzako erakundea osatzen duten 45 bazkideen hainbat ordezkari bildu dira batzarrean, Xabier Mendiguren Kontseiluko idazkari nagusia eta Koldo Tellitu lehendakaria buru zituztela.

"Egoera zehatz honetan eta horri modu eraginkorrean erantzuteko asmoz diseinatuko ditu Kontseiluak eman behar dituen aldaketak, horretara bere jarduera egokituz", esan du Tellituk.

Hamar urte bete ditu Kontseiluak eta balorazio ona egin du. "Euskararen normalizazioan aurrerapausoak eman ditugu eta ez nolanahikoak, gainera. Urte hauetan guztietan euskararen normalizazioan egin diren urratsak bereziki euskalgintzak eta herri mugimenduak egindako lanari esker izan dira. Kontseiluak ildo honetan lan eta ekarpen handia egin duela baloratzen dugu".

Egindakoa asko izanik ere, helburua ez dutela erdietsi aipatu du Kontseiluko lehendakariak, eta egungo egoera "kezkaz" ikusten dutela.


4.000 lagun eta ehunka espazio publiko aktibatu dira dagoeneko Aiaraldeko Euskalgintza Kontseiluaren kanpainan

Urriaren hasieran Aiaraldeko Euskalgintza Kontseiluak Urduñan aurkeztu zuen aurtengo euskararen eguna eskualde osoan elkarrekin aldarrikatzeko “Irten armairutik” dinamika. 14 urtetik gorako herritarrak aktibatzea eta hizkuntz ohiturak aldatzea xede duen kanpainak emaitza ezin hobea izan du antolatzaileen iritziz, “gaur gaurkoz 3.703 herritar eta espazio publikok hartu dute Ahobizi edo Belarriprest izateko konpromisoa, eta izen emateak gora jarraitzen du etengabe”.

“30 egun euskaraz Aiaraldean” kanpainari erronka izaera eman zion Euskalgintza Kontseiluak; helburua, 1.000 lagunek “Ahobizi” izateko konpromisoa hartzea, eta 5.000 lagunek, “Belarriprest” izatekoa.

Kontseiluko ordezkarien esanetan, “aurreikusi genuen proportzioa ez da bete, eta askoz jende gehiagok eman du izena Ahobizi izateko”. Halarik ere, emaitza ikusgarria izaten ari dela adierazi dute Kontseilutik, “ia 4.000 lagun aktibatu, hizkuntzaren armairutik atera eta 7 eguneko konpromisoa hartzea ikaragarria da, oso pozik gaude”.

Kanpainak aurrera jarraitzen du, eta izen-ematea oraindik irekita dago. Zentzu horretan, jende gehiagok eskainitako konpromisoa hartzea aurreikusi dute Kontseiluko kideek. Hemen dago horretarako aukera, alegia.

Astebeteko txandak udalerrika

Erronkaren lehen astean (azaroak 3-10) Arrankudiaga, Zollo eta Arakaldoko herritarrek egin zuten txanda, guztira 252 lagunek jantzi zuten soinean txapa eta aldean hartu konpromisoa. Arakaldo eta Arrankudiaga-Zolloren kasuan izen-emate kopurua oso handia izan da, erronkak zehaztutako kopuruetara iritsi dira ia, “14 urtetik gorako populazioaren ehuneko oso handi batek parte hartu du aktibazio ekimen honetan” adierazi dute Kontseiluko ordezkariek.

Lehen astea beteta, erronkak Laudio, Orozko eta Okondora egin zuen salto pasa den ostiralean. Okondoko udalerriak markak hautsi ditu, 159 herritar aktibatzeko helburua izanik, guztira 185 norbanakok hartu dute astebeteko konpromisoa.

Laudioren kasuan udalerriak 3 asteko txandak beteko ditu, azaroaren 10ean hasita abenduaren 1era bitarte. Aipatzekoa da Aretan aktibatu den herritar kopurua eta talde dinamizatzaileak aste honetarako antolatu dituzten jarduerak: egun guztietan antolatu baitituzte Ahobizi eta Belarriprestak aktibatzeko ekintzak.

Laudion, guztira, 1.309 herritarrek eman dute orain arte izena erronkako hiru asteetan parte hartzeko, eta horietako asko aste honetan aktibatu dira. Izena eman duten herritarrek Kultura Etxean jaso ahal izango dute egun hauetan dinamikaren ikur ezinbestekoa den txapa. Orozkon ere 258 herritar ari dira parte hartzen ahobizi eta belarriprest dinamikan.

Ostiral honetan Orozkok eta Okondok txanda amaituko dute, eta erreleboa pasatuko diote Aiara, Artziniega eta Amurrioko herritarrei. Udalerri hauetan ere, izen emateak irekita jarraitzen du, baina “eskuratutako kopuruak ere oso pozgarriak dira” Kontseiluko ordezkarien esanetan: Amurrion 912 herritar aktibatu dira, Aiaran 186 eta Artziniegan momentuz 69.

Urduña izango da azken txanda Laudio eta Amurriorekin batera beteko duen udalerria. Hiriaren kasuan ere, aktibazio ekimenari herritarrek emandako erantzuna “paregabea" izan da; 458 lagunek eman dute izena ahobizi eta belarriprest aritzeko, erronkaren %100a betetzeko zorian dago eta izen-emateak gora jarraitzen du etengabe.


17. Korrika Euskal Herritik kanpo

Euskaldun ugari dira lana edo edozein arrazoi dela eta Estatuan edo nazioartean bizi direnak. Euskal etxeen bitartez, gure herriko ohiturak eta jaiak ospatzen ditu euskal diasporak. Gauzak honela, ugari dira egun hauetan 17. Korrika ospatu duten euskal etxeak. Horietako bat Shangaikoa dugu eta bertan dauden lasarteoriatarrek hango Korrikaren berri eman digute.

Trebiñon hasi zen 17. Korrika, apirilaren 7an, eta Euskal Herriko txoko guztiak zeharkatzen ari den olatu erraldoia dugu. Baina gure lurraldetik kanpo dauden euskaldunek ere ospatu dute euskararen aldeko lasterketa hau, baita Euskal Herritik oso urruti ere.

Estatuan eta atzerrian

Era honetara, euskalakariek estatuko hainbat puntuetan ekintzak burutu dituzte aste hauetan euskararen aldeko apustua egiten dutela jakinarazteko, hala nola, Bartzelonan Lipdub-a grabatu zuten edo Madrilen erromeria aparta sortu zen Korrika egin ostean.

Baina esan bezala, Estatuko mugetatik kanpo ere, euskal diaspora edo euskaldunak dauden lekuetan ibili da 17. Korrika, Europan esaterako Berlinen eta Londresen egin dute edota Estatu Batuetan Boise eta New Yorken, besteak beste.

Ekialde Urrunean

Eta horren adibide, ekialde urrenean dugu, Shangaiko Euskal Etxeko lagunen eskutik.

Txinako hiri honetan hainbat lasarteoriatar daude eta horietako batek, Igor Castrok 17. Korrika ospatzeko egin dituzten ekintzen berri eman digu.

Kros herrikoia

Gauzak honela, Shangaiko Euskal Etxera apirilaren 10ean, igandean, iritsi zen Korrika.

Goizean goiz, hasi ziren ekintzak. Izan ere, Euskal Etxeko kide batzuk Jinqiao kros herrikoian parte hartu zuten. Eta euskal etxeko blogean diotenez, zortzi kilometroko lasterketa honetan ederki ibili ziren euskaldunak.

Korrika

Eguerdian, berriz, Korrikaren txanda izan zen.

Ez ziren euskal etxeko kideek nahi adina metro izan, baina haien eskutik, testigua Shangaiko kaleetatik barrena ibili zen.

Azken ik, hainbeste lasterketaren ostean, bazkaria egin zen euskal etxean.


Pitermanek Gasteizko alkateari "gezurti" deitu dio eta PPri ez bozkatzeko eskatu du

Gaur ere Dimitri Piterman Alaveseko presidentea, protagonista. "Gezurtia eta manipulatzailea" deitu dio Alfonso Alonso Gasteizko alkateari (PP). Eskaera bat ere egin die gasteiztarrei: udal hauteskundeetan ez bokatzeko PPri.

Kontua da Alonsok Alavesi Betoñoko instalazioen erabilpenaren eskubidea erretiratu egin diola, epea bukatu ondotik. Klubak 1,5 milioi euroko inbertsioa egin du Betoñon eta Pitermanek Udalaren kontra parte sartu du epaitegian. Atzo alkateak esan zuen salaketak ez duela aurrera irtengo eta horrek biziki haserretu du Piterman, eta deitu diona deitu dio.


Baionako Auzitegia SFR enpresa ikertzen ari da, langileak esplotatu dituelakoan

Ipar Euskal Herrian zuntz kablea ezartzeko obretan langileak bidegabeki tratatu izana leporatzen diote telefonia enpresari

SFR telefonia enpresa zuntz kablea instalatzen ari da Ipar Euskal Herrian. Pirinio Atlantikoetako departamenduko herri guztietan jarri nahi dute zuntza, eta, horretarako, 25 urteko kontratua egin dute, obrak 477 milioi euroko kostua duelarik. Iragan urritik, ordea, PAF Frantziako Mugetako Poliziak ikerketa bat abiatu du SFRek azpikontratatzen dituen langileekin lan kodea urratu duelakoan. 250 bat langile biltzen ditu ikerketak.

Zehazkiago, langile brasildar batzuk portugestzat aurkeztu izana leporatzen diote enpresari. Gainera, postu bera langile batek baino gehiagok hartu izana ere susmatzen dute. France Bleu irratiak emandako informazioaren arabera, langile brasildarren lan eta bizi baldintzak arrunt eskasak lirateke: bost edo sei behargin bizi dira etxebizitza berean, eta gehienez ere 800 euroko hilabete saria eskuratzen dute. Ikerketaren lehen emaitzen ondoren, Frantziako Poliziaz gain, beste zerbitzu batzuek ere parte hartu dute ikerketan: zerga administrazioak eta lan ikuskaritzak, besteak beste.

Zuntz kablea 2023a aitzin Ipar Euskal Herriko etxebizitza guztietara helaraztea da obraren helburua, Pirinio Atlantikoetako Departamendu Kontseiluaren arabera. 2018an abiatu zuen obra SFR enpresak, merkatu deialdia irabazi ondoan. 44,5 milioi euroko funts publikoak ere eskuratu dituzte, Departamendu Kontseiluak emanik horien erdia. Mediapart kazetaren arabera, hautetsi batek baino gehiagok «kezka» adierazi dute egiten ari diren obrekiko. Hala, zenbait herritako hautetsiek obretan segurtasun neurriak ez errespetatu izana leporatzen diote lanak eramaten dituen enpresari.

Oraingoz, ikerketa zabalik dago, eta ondoko egunetan espero dira lehen emaitzak.


Kirol eskaintza berriak daude Aritzbatalde kiroldegian

Helduei eta 60 urtetik gorakoei zuzendutako ikastaro berriak antolatu ditu Zarauzko Udalak, ekainera arte. Zabalik dago izena emateko epea.

Zarauzko Udalak zabaldu egin du Aritzbatalde kiroldegiko ikastaro eskaintza. Alde batetik, 60 urte baino gehiago dituztenentzat OKI ikastaroa eskainiko du. Oreka, koordinazioa eta indarra landuko dituzte bertan, eguneroko bizitza kalitatea hobetzeko helburuarekin. Ostegunero 10:15ean hasiko dira eskolak, eta oinarrizko trebeziak landuko dituzte izena ematen dutenek.

Bestetik, helduentzako FIT ikastaro berria eskainiko du larunbatero 09:15ean. Indar lanean nahiz erresistentzian oinarrituta, forma fisiko hobea lortzeko tresnak emango ditu ikastaroak.

Azkenik, udalak helduentzat igeriketa eskaintza zabaldu du, eta beste bi ordutegi aukera gehitu ditu. Biak larunbatean izango dira, bata 08:30ean, igeriketan hasiberriak direnentzat, eta bestea 09:15ean, maila hobea dutenentzat.

Tokia hainbat ikastarotan

Zarauzko Udalak gogora ekarri du ekainera arteko jarraipena izango dutela ikastaroek, eta Aritzbatalde udal kiroldegiko zenbait ikastarotan izena emateko aukera dagoela. Aipatutako ikastaro berriez gain, hautan ere badago tokia:

Osasun Fit ikastaroa (astelehen, asteazken eta ostegunetan 20:00etan). Musika eta material desberdinak uztartuz, gorputzeko gihardura hobetu eta norberaren ongizate pertsonala bilatzen duen ikastaroa da.

Hipopresiboak (bata astelehenetan, 09:15ean, eta bestea asteazkenetan, 17:30ean). Abdominala eta inguruko gihardura lantzeko teknika berezian datza, eta zoru-pelbikoaren tonua handitzeko helburua du.

Balance posturala (ostegunetan 15:15ean). Barne giharrak indartzea eta egokitasun posturala eta gorputz oreka mantentzea du helburu. Errehabilitaziorako terapia bezala ere erabiltzen da.

Gazteentzako yoga (12-16 urte bitartekoentzat, asteazkenetan 17:00etan).

Dantza modernoak eta kultura ezberdinetako koreografiak (astelehen, asteazken eta ostiraletan, 17:00etan)

Informazio gehiago nahi dutenek kirola@zarautz.eus helbidera idatzi dezakete, edota 943-00 51 23 telefono zenbakira deitu.


Sexu Aholkularitza zerbitzua abuztuan itxita egongo da

Abuztuan Sexu Aholkularitza guneak ez du zerbitzurik eskainiko. Urteko gainontzeko hilabeteetan, asteartero, 17:00etatik 21:00etara zabalik egoten da gunea, kontsultak aurrez aurre edo telefonoz egiteko. Zalantzak online azaltzeko, berriz, sexuaholkularitza@gmail.com helbidera idatzi behar da.


Libiako erasoan parte hartzeko baimena eskatu du Zapaterok

Espainiak itsasontziak eta hegazkinak jarriko ditu NATOren esku, eta AEBei Rotako eta Moroneko aire-baseak erabiltzeko baimena emango die.

Indar Armatuek Libian operazio militar batean parte hartzeko baimena eskatu dio Jose Luis Rodriguez Zapatero Espainiako presidenteak Kongresuari; halaber, Espainiak "ekarpen garrantzitsua" eskaini dio nazioarteko komunitateari.

Zapatero Ban Ki-moon NBEko idazkari nagusiarekin agertu da prentsaurrekoan, NBEren Segurtasun Kontseiluak Libian indarkeria erabiltzea onartu eta Muamar al Gadafik berehalako su-etena iragarri ostean.

Espainiak itsasontziak eta hegazkinak jarriko ditu NATOren esku, eta AEBei Rotako eta Moroneko aire-baseak erabiltzeko baimena emango die, Espainiako presidenteak jakinarazi duenez. Operazio hori NATOko kideekin batera koordinatuko dute.

Zapaterok erabaki horien nondik norakoak azaldu dizkio erregeari eta Mariano Rajoyri.

Bihar Parisen izango da Zapatero, Nicolas Sarkozy Frantziako presidenteak deitutako bileran parte hartzeko; bertan, Europako zenbait estatuburuk, Arabiar Estatuen Ligak eta Afrikar Batasunak parte hartuko dute, Libiako krisiari buruz eztabaidatzeko.

Zapaterok NBEren pauso "erabakigarria" txalotu du, ebazpen "historikoa" baita, bere ustez; izan ere, Zapateroren hitzetan, NBEk "bere eginbeharrekoa bete du eta giza eskubideak, zibilak eta nazioarteko eskubideak babesteko bide guztiz positiboa zabaldu du".

"Erasoak berehala bertan behera uzteko" eta Segurtasun Kontseiluak hartutako ebazpena betetzeko eskatu die Ban Ki-moon NBEko idazkari nagusiak Libiako agintariei. Horrez gain, erabakiak "aho batez" hartzen jarraitzeko eskatu dio nazioarteko komunitateari.


Kirola eta ongi pasatzea uztartuko dituzte Ficoban

Feel Fitness Experience ekitaldia egingo dute asteburuan, Irungo Ficoba erakustazokan. Larunbat eta igandean, hainbat monitorek gidatutako 70 kirol ekitaldi egiteko aukera izango dute hara hurbiltzen direnek. Horretara moldatutako azpiegitura jarriko dute, eta hala, hiru agertoki izango dira, 18.000 kilowatteko soinuarekin. Ekitaldi horien artean hainbat masterclass, maratoi, workshop eta hitzaldiak izango dira eta indoor bizikleta, aerobika, step… kirolak landuko dituzte. Ekintzak profesional zein afizionatuei eta heldu zein gazteei zuzenduta daude.

Oinarrizko sarrerak 5 euro balio du. Horrek aukera ematen du Ficoban sartu eta doako ekintzetan nahiz hitzaldietan parte hartzeko. Ekintza zehatzen batean parte hartzeko gehiago ordaindu beharko da. Sarrerak erosi eta prezioak ikusteko www.feelfitness.es edo www.kirolprobak.com webguneak bisita daitezke. Bestela, Ficoban bertan edo Deskontalian.

Horrez gain, beste zenbait ekintza izango dira: umeentzako gunea Txikipark eta Txirri, Mirri eta Txiribitonen emanaldiarekin (igandean, 16:00etan), shopping center, taberna…

Ekimena Feel Fitness Euskadi elkarteak antolatu du, eta elkarte horren asmoa kirola bultzatzeaz gain, ohitura osasungarriak sustatzea da.


Eskubaloiaren historia bilduko duen bideoa grabatzeko deia, asteartean

Hernaniko eskubaloiak 60 urteko ibilbidea izan du, eta historia guzti hori bilduko duen bideoa grabatzen ari dira orain. Milaka herritar eta anekdota izan dira urte guzti horietan, eta ondorenerako geratuko den artxiboa izango da bideo hori.

«Zuen laguntza eta

partehartzea ezinbestekoa da! Bertaratu, mesedez!»

Hernaniko eskubaloiaren parte ziren talde batek daramaki grabaketaren ardura, eta orain, deialdia zabaldu dute, eskubaloiarekin lotura izan zuten guztiak biltzeko asmotan: eskubaloian aritutako jokalariak, entrenatzaileak, delegatuak, zuzendaritzako kideak... Guztiak elkartu nahi dituzte bideorako irudiak grabatzeko: «zuen laguntza eta partehartzea ezinbestekoa da! Bertaratu, mesedez!». Zita asteartean egin dute, 18:30etan, kiroldegiko pista nagusian.

Kamisetak, txandalak...

Hitzordura gerturatzen direnei eskatu diete eramateko garai haietako kamiseta, txandal edo daukaten beste edozein material.


“EH Bildu aparkalekuak erregulatzearen alde ez badago, esan dezala argi eta garbi”

Igaro dira dagoeneko egun batzuk bi asteko atzerapenarekin Zumaian udako TAO zerbitzua martxan jarri zenetik eta EAJ udal taldea arduratuta dago ematen ari den zerbitzuarekin, ordenantzak jasotako epeak ez betetzeaz gain, esleipenean jasotakoa ere ez delako betetzen.

EAJ udal taldeak jakinarazi duenez TAO makinak atzerapenarekin jarri ziren, ez dago kontratatuta esleipenak jasotzen zuen kontrolatzaile kopurua eta libre dauden aparkaleku plazak iragartzeko panel dinamikoakak ere ez daude jarrita. Jeltzaleek diote, zerbitzua enpresa batek ematen badu ere, udalari dagokiola behar den bezala ematen dela bermatzea eta udal gobernua ere ez da ari dagokion kontrola behar bezala egiten “zerbitzua martxan jartzen den egunerako dena lotuta ez edukitzea larria bada, zerbitzu hori 15 egunez atzeratu ondoren oraindik ere era egokian ez ematea are larriagoa dela uste dugu”. Udal gobernuan egoteak udalaren gidaritza eramatea dakarrrela dio EAJ udal taldeak “horretarako aukeratzen dute herritarrek gobernua”, horregatik, jeltzaleen iritziz, gobernuak eta gobernua zuzentzen duen alkateak, gai guztien gainean egon eta lidergoa izan behar du udalak egoki funtziona dezan. EAJ udal taldeak faltan botatzen du gidaritza eta lidergo hori, gai askotan, baina TAOaren inguruan nabarmen.

TAOaren kontrol ezaren atzean zer dagoen ez dakitela diote jeltzaleek “ez dakigu interes falta eta utzikeria den edo aparkalekua erregulatzearen aurka dauden” azaldu dute eta jarrera horren atzean aparkalekua erregulatzearen aurkako posizionamendu bat badago, herritarrei argi eta garbi azaltzeko eta hartu beharreko erabakiak hartzeko eskatzen diote EH Bilduri. “Gure jarrera argia da, aurreko legealdian TAOa indarrean jartzeko lan handia egin genuen bai politikariok, bai teknikoek eta baita herritarrek ere. Erregulazioaren aldeko apustu garbia egin genuen zumaiarrek beren herrian aparkatzeko zailtasunak saihesteko eta ez dugu iritziz aldatu”. EAJ udal taldeak ez du zilegi ikusten zerbitzua erdizka ematea araudi bat dagoelako eta udalarentzat eta herritarrentzat kostu bat suposatzen duelako. “Aparkalekuaren erregulazioaren inguruan EH Bilduren jarrera ez da argia izan, espazio publikoa pribatizatu dugula ere esan zidan Iñaki Ostolazak joan den urtean Alondegian egin zen debatean” azaldu du Oier Korta bozeramaile jeltzaleak eta behingoan beren posizioa argitzea eskatzen die EAJ udal taldeak.

Zumaiarren ekarpenak entzun ondoren, mugikortasun mahaian hainbat ekarpen egin zituen udal talde jeltzaleak TAOa hobetzeko asmoz, besteak beste, TAOa indarrean dagoen epea luzatzea. “Zumaiar askok eskatu digute bereziki Aste Santutik aurrerako asteburuetan ere TAOa indarrean egotea, baina indarrean egonagatik araudia betetzen dela kontrolatzen ez bada alferrik da”. Behin eta berriz herritarren kexak jasotzen dituztela azaldu dute jeltzaleek eta kexa horiek ulertzen dituztela, zerbitzua ez delako ematen behar den bezala. “Guk gure esku dagoen guztia egiten dugu, zerbitzuak hobetzeko ekarpenak egiten ditugu, zerbitzuak nola ematen diren kontrolatzen saiatzen gara, irtenbideak planteatzen ditugu, baina erabakimena udal gobernuarena da, berea da erantzukizuna eta berak hartu behar ditu erabakiak eta lidergoa eta horixe da eskatzen dieguna” amaitu dute.


Elikagaien Bilketa Handia

"Elikagaien Bilketa Handia" izeneko kanpaina abenduaren 1ean eta 2an iritsiko da Soraluzera, Gipuzkoako Elikagai Bankuaren eta Bizikale Merkatarien Elkartearen elkarlanari esker.

Gipuzkoako Elikagaien Bankuak urtero garai honetan antolatzen duen "Elikagaien Bilketa Handia" Soraluzen ere egingo da aurten, Bergarako Elikagaien Bankuaren eta Soraluzeko Bizikale Merkatarien Elkartearen elkarlanari esker.

Galkorrak ez diren elikagaien bilketa abenduaren 1ean eta 2an burutuko da Kooperatiban eta Criado frutadendan eta abenduaren 1ean ikastetxean.

Behar diren elikagaiak esnea, olioa, lekaleak, kontserba latak, jaioberrientzako janaria (ahia, poteko pure eta frutak...) eta pardelak.

Bildutako elikagaiak Bergarako elikagaien bankura eramango dira eta bertako arduradunek sailakatu eta banaketarako prestatuko dituzte.

Urteroko elikagai-bilketa handi honen helburua beharra duten familiei laguntzea eta elkartasuna adieraztea da, asko baitira oraindik ere elikagai gabezia pairatzen duten familiak.

Soraluzeko Udalak bat egin du kanpainarekin, elikagaiak erosteko 200 euroko ekarpena eginez eta herritar guztiak animatu nahi ditu ahal duten neurrian kanpainan parte hartzera.


Anjel Larrañaga: “Kupelaren ibilbidea aurten bukatuko da”

Hamabost bat urtez ehunka plazatan jo eta bost disko grabatu ondoren, Kupela taldeak agur esango du aurten. Anjel Larrañaga (Azkoitia, 1947) taldeko abeslari, pandero-jotzaile eta letra egileari “pixka bat gogorra” egiten zaio agurraz hitz egitea, baina “oso gustura” dago, betetako ibilbidea “oso-oso ona izan delako”.

Kupelaren ibilbidea bukatzea erabaki duzue. Erabaki erraza izan al da?

Neure buruari galdetzen nion noiz utzi behar nuen. Iaz liburu-disko bat aurkeztu nuen [Lana festa bihurtuz] eta pentsatzen nuen horrek lagunduko zidala bukaera ematen. Baina taldeko beste lagunak hor neuzkan, eta zalantzak ere banituen. Baina Zabale bera aurreratu zitzaidan eta horrek erraztu ditu gauzak. Guztiz uztea ala betiko leku batzuetara joateko atea irekita lagatzea, bi aukerak zeuden mahai gainean. Baina erabaki dugu ezetz, Kupelaren ibilbidea aurten bukatuko da.

Bertsolaritzatik natorren musikaria naiz ni, badauzkat urtero bertsotara joaten naizen plazak, eta horiekin jarraitzeko asmoa dut, momentuz.

Eta zergatik orain utzi?

Urte pila bat ibili gara oso maila handian. Zeinek esango zidan niri, ia ustekabeko gauza bat egiten hasi eta maila horietara eta hainbeste lekutara iritsiko ginenik. Esperientzia eta momentu polit asko bizi izan ditugu. Baina gaur egun, hainbeste lotura jartzen dizkizute… Bi jubilatuta gaude, baina jubilatua ez bazara ere, altak, bajak, fakturak eta agiriak, ikaragarri eskatzen dizute. Gero eta burokrazia gehiago dago tartean eta kezka ere ematen du, nola ote zabiltzan.

Erabakita al daukazue urte bukaera arteko egutegia? Azken emanaldia non egingo duzuen ba al dakizue?

Oraindik ez daukagu erabakita hori. Uste dut orain, jendeak uztera goazela jakiten duenean, egongo dela zeozer beti joan izan garen toki horietatik; horrela iruditzen zait, baina ez dakit. Dagoeneko lotuta dauzkagunekin jarraituko dugu orain, betiko erromeria giroan jarraituko dugu, eta bukaera ere horietakoren batean izango dela pentsatzen dut.

Zerbait berezia edo apartekoa egiterik ez al duzue pentsatu?

Ez, momentuz ez behintzat.

Uda sasoi betean sartuta gaude. Hau izango da Kupelarentzat lan gehieneko urte sasoia, ezta?

Bai, kolorerik gabe. Baina, lehen esan dudan papeleoarekin-eta oso gora joaten dira gastuak, eta horrek atzeratu egiten ditu antolatzaile asko. Badago nahikoa traba, eta ez gara gu bakarrik horrela gabiltzanak. Pena bat da. Antolatzaileei gero eta garestiago eta zailago egiten zaie nahi dituzten taldeak kontratatzea. Antolatzailea udala bada, hainbestean; baina auzoetara bidaltzen duten diruarekin, auzoetakoei ez zaie denerako iristen.

Igandean Azkoitiko Urrategin joko duzue.

Badira hamazazpi bat urte huts egin gabe aritu garela han. Urrategin beti egin izan dut bietara, bertsoa eta musika emanaldiak. Aurretik ere askotan izaten nintzen, era batera edo bestera. Urrategi bezala ditugu beste leku batzuk ere, urtero joaten garenak.

Jakineko plaza horien artean edota berrien artean, zeintzuk dira zuentzat plazarik kuttunenak?

Zaila da aukeratzea eta izenak ematea. Beti-beti jendea eta trikitilari asko dabilen lekua Aristerrazu da, adibidez, baina badira beste asko urteak daramazkigunak joaten. Ezingo nituzke bat edo gutxi batzuk aukeratu.

Bai Kupelarekin, bai Epelderekin, urte asko daramatzazu erromeria plazetan eta festetan. Nola laburtuko zenuke urte horietan guztietan erromeriek izan duten bilakaera, zeuek bizitakoa?

Epelderekin lehen diskoa egin nuenean, uste dut falta zegoen garai batean tokatu ginela. Gaur egun oso goian dauden soinujolerik ez zegoen, gutxi ginen. Dezenteko mugimendua eragin genuela esango nuke. Orain, berriz, esango nuke dantza sueltoak indarra hartu duela berriro gazteen artean. Gauzak nola aldatzen diren, izan ere… Gu oso gazteak ginen garaian, ez zegoen libre dantza lotua egitea. Gero debeku horren bukaera etorri zen, etorri ziren dantzalekuak, eta horiek galdu zuten pixka bat erromerien indarra. Gu hasi ginen garai hartan berriro egin zuen halako gorakada bat. Baina azkenengo pare bat urte hauetan, gauza bat nabaritu dut asko: sueltoan dantzatzeko piezak eta erritmo biziagoak jotzen ditugunean, plaza dantzariz betetzen da; lotuan dantzatzeko pieza bat jotzen dugunean, berriz, gazte gehienek dantzatzeari uzten diote; eta berriro sueltoko piezetara itzuli, eta atzera plaza gaztez bete. Poza ematen du, behintzat, berriro ere dantza sueltoa egiten duen jende gaztea badagoela ikusteak.

Erromeriak sasoi onean ikusten dituzu berriro, beraz?

Bai. Gauza asko aldatu dira eta gauzak beti dihoaz aldatzen. Auzoetako festak antolatzen ibiltzen direnei gehiago lagundu behar litzaiekeela iruditzen zait, hala ere. Diru gutxirekin festa asko ezin dira jarri. Laguntzen bazaie, uste dut mantenduko direla; baina laguntzen ez bazaie, ez dakit ba iraungo duten.

Kupelakideekin egin duzun ibilbidean, zerekin gelditzen zara? Zerk ematen dizu poz handiena?

Plaza batera ailegatzen zarenean jendeak erakusten dizun esker ona, gose hori; horrekin gelditzen naiz. Harridura izan da niretzat uste ez nuen lekura iritsi eta, ‘hau posible al da?’. Harridura, gazteek Kupelaren kanta denen letrak zurekin batera kantatzen dituztela ikusten duzunean. Horrekin geratzen naiz. Herriak eman digun babes handi horrekin.

Ez al duzu faltan sumatuko Kupelarekin oholtzara igotzea?

Badaukat har txiki bat, igoal bai, baina uste dut bertsotan jarraitzeak lagunduko didala. Negu partean-eta geldirik egoten zara denbora luzez eta ederki egoten zara, lasai. Gero, nonbaitetik deitzen dizute, eta estimatzen da zutaz akordatzea. Nagia ematen du joateak, baina oholtzara igo eta soinu hotsa entzun orduko entxufatzen naiz ni, erraz. Eta gero, aurrean jendea dantzan… Droga bat da niretzat hori. Egiten ez baduzu, hainbesterainoko falta ez duzula sumatzen ere uste dut, ordea.


Lan bila?

Lan bila zabiltza? iragarkia jarri dezakezu debalde larunbateko Urumeako Kronikan, zubi lana atalean. Horretarako: lana@kronika.eus edo 943 33 08 99.


Esker ona adierazi diete baserritarrei

Asteazkena, maiatzaren 15a, San Isidro eguna zen eta data hori aitzakia hartuta, Tolosako Udalak, Berdura plazan eta Zerkausian astero egoten diren baserritarrak omendu nahi izan ditu.

Dantzariek, txistulariaren laguntzaz, pieza batzuk dantzatu dituzte eta udal arduradunek pintxo bana eman diete astero postua jartzen duten baserritarrei.


Sauna bakarra, uztail eta abuztuan

Uztailean eta abuztuan sauna bakarra izango da kiroldegian, eta txandak prestatu dituzte. Gizonezkoentzat astelehen, asteazken, ostiral eta igandeetan; eta emakumezkoentzat astearte, ostegun eta larunbatetan. Kiroldegiak barkamena eskatu die erabiltzaileei.


Saridunak: Antzerkirako sarrerak

Ergela

Txalo produkzioak

Otsailaren 2an, ostirala, 22:30ean

Zumarragako Zelai Arizti aretoan

Itziar Sagastizabal Zabaleta (Urretxu)

Aitor Mendiaraz Lazkano (Urretxu)

2 sarrera bikoitz

Sarrerak leihatilan jaso harpide txartelarekin


Hezkuntzako LEPan onartutako hiru hautagaitik bat ez da aurkeztuko

Hasiera batean, 3.231 eskaera bazeuden ere, horietatik 2.058k baino ez dute aurrera egin, gainontzekoek programazioa ez baitute egin.

Uste baino parte hartzaile gutxiagorekin eta ur uherren artean, baina aurrera doa Hezkuntzako Lan Eskaintza Publikoa. 2.058 azterketa eginen dituzte parte hartzaileek -euskarazko eta gaztelaniazko frogak egin nahi dituztenek bi etsamina ezberdin bete beharko dituzte-. Deialdia zabaltzerakoan, 3.231 zeuden. Alegia, eskaeran %64 mantendu da.

Hezkuntza Sailaren esanetan, beherakada beste herrialde batzuetako eskaerak ere bazeudelako izan daiteke eta horietako asko ez direlako Nafarroara etorri programazioa ekartzera. Gainera, 2.058 eskaera bai, baina 266 lagunek bi azterketa eginen dituzte, gaztelaniazkoa eta euskarazkoa, eta, beraz, eskaera baino pertsona gutxiago daude.

Azpimarratzekoa da horren karietara sorturiko kalapita. LABek, ELAk eta Steilasek zerrenda bakarra defendatu zuten.


Modesto Etxeberria

eta Patxi Aranburu

musean txapeldun, Osiñagan

Osiñagako mus txapelketa azkarreko aurtengo sarituak Modesto Etxeberria eta Patxi Aranburu izan dira eta bi txerrikume eder irabazi dituzte, argazkian ikusten den bezala. Bigarrenak, Jesus Navascues eta Fernando Iturralde izan dira, argazkian urdaiazpikoarekin daudenak. Hirugarrenak, Jon Mari Beasain eta Iñaki Otegi izan dira eta arkume eder bat irabazi dute. Laugarrenak, Simon Goikoetxea eta Joseba Mariezkurrena izan dira eta saritan txuleta ederrak eraman dituzte. Bestalde, Osiñagako Gabonetako saskia Errotaran baserriko Pedro Ugalde eta Kontxi Alberdik irabazi dute.


Zapatuan Baionan egingo den manifestaziora joateko autobusa antolatu dute


Ipuin kontaketa saioa izango da ostegunean

5-8 urte arteko haurrentzat izango da saioa eta Izaskun Mujika izango da hizlaria. Ostegunean izango da saioa 17:30ean, Ibarrako Kultur Etxean.

Haurrak bakarrik sartuko dira saiora, antolatzaileek adierazi dutenez.


Eskualdeko lau bakarlari eta bikote bat ari dira parte hartzen Gipuzkoako XV. Kantu Txapelketan

Banaka, bikoteka eta taldeka. Guztira, hogeitazortzi parte-hartzailek aurkeztu dute beren burua Euskal Kantuzaleen Elkarteak antolatutako Gipuzkoako XV. Kantu Txapelketara. Eta abeslari multzo horretako bost lagun eskualdekoak dira: Eli Huegun aiarra, Mattin Aizpitarte zarauztarra, Rita Aldabaldetreku zarauztarra, Maialen Urbieta getariarra eta Intza Unanue eta Olatz Lizaso bikote oriotarra, hain zuzen ere.

Kanporaketako lehen saioa joan den larunbatean egin zuten, Lezoko Gezala aretoan, eta antolatzaileak gustura agertu ziren, bai kantaldiarekin bai jendearen erantzunarekin. Gitarraren erritmopean, Huegunek Katamaloren Betazalak eraustean eta Mikel Urdangarinen Abendua abestu zituen. Aldabaldetrekuk, berriz, Sugan taldearen Espetxeratua eraman zuen taula gainera. Eta Aizpitartek, azkenik, Urteak izeneko abesti propioa eraman zuen.

Kantu txapelketako bigarren saioa datorren igandean jokatuko dute, Bergarako Zabalotegi aretoan, 18:00etatik aurrera. Bertan, eskualdeko beste bi ordezkariren txanda izango da; Urbietarena eta Unanue-Lizaso bikotearena, alegia.

Finala, azaroaren 27an

Kanporaketako bi saioak kontuan hartuta puntuazio altuena lortzen duten hamabi parte-hartzaileek eskuratuko dute finalerako txartela; epaimahaiaren irizpideen arabera, hamabost finalista ere izan daitezkela zehaztu dute antolatzaileek. Erabaki hori hartzerakoan, ez dute kontuan hartuko zenbat bakarlarik, bikotek eta taldek hartu duten aurten parte. Dena dela, gutxienez kategoria bakoitzeko bi partaide sailkatuko dituzte.

Bigarren saiotik finalera bitartean hilabeteko etenaldia egingo dute. Epe horretan epaimahaikideek eta antolatzaileek aholkuak eta zuzenketarako proposamenak egingo dizkiete finalera sailkatzen diren kantariei; betiere, beraien lanak hobetzeko eta azken saioan duten guztia emateko. Final nagusia Donostiako Antzoki Zaharrean jokatuko dute, azaroaren 27an, 18:00etan.

Sari nagusiak puntuazioaren arabera banatuko dituzte finaleko egunean bertan. Kategoria bakoitzean bi sari nagusi emango dituzte. Horretaz gain, sorkuntza lan onenaren saria ere emango dute, Urretxuko Lekaio kultur elkartearen eskutik. Era berean, Euskal Herriko Kantu Txapelketa Nagusian Gipuzkoa ordezkatuko duten kantariak ere hautatuko dituzte. Horretaz gain, finalean saritutako abestiak eta lehiaketara aurkeztutako sorkuntza lanak Kantagintzaren uhin berria izeneko diskoan grabatzeko aukera izango dute parte-hartzaileek.

Saridunen diskoa

Gipuzkoako Euskal Kantu Txapelketako parte-hartzaileek musika talde edo bakarlari ezagunen abestiak aurkeztu ohi dituzte. Baita norberak sortutako lanak edo abestiak ere. Nolabait ere, sorkuntzari dagokion garrantzia emateko, egitasmo berria jarri zuen martxan Euskal Kantuzaleen Elkarteak duela hiru urte: txapelketara aurkeztutako sorkuntza-lan guztiekin eta saridunen abestiekin aipatutako diskoa grabatzea, hain justu ere.

Iazko txapelketaren uzta jasotzen duen CDa joan den irailaren 23an aurkeztu zuten, Hernanin antolatutako zuzeneko kantaldi batean. Abesti bilduma horretan hamaika lagunek hartu dute parte, eta horien artean ere eskualdeko ordezkariak daude: Sara Larrañaga azkoitiarra, Felipe Murillo azpeitiarra eta Olaxka talde oriotarra. Antolatzaileek aditzera eman dutenez, disko berria Gipuzkoako XV. Kantu Txapelketako emanaldietan eskuratzeko aukera egongo da.


Giza katea deitu dute gaurko, atzoko operazio poliziala salatzeko

EPPKren mintzakideen aurkako Guardia Zibilaren operazio poliziala salatzeko herriko hainbat eragile politiko eta sindikalek giza katea deitu dute gaurko. Konponbideari erasorik ez! lemapean 19:00etan Kalebarrenetik abiatuko da mobilizazioa. Argazkiaren iturria: naiz.info


Athletic-PSG, (2-0): Merezitako garaipena zuri-gorrientzat

Talde bizkaitarra nagusi izan da eta frantziarrek baino hobeto jokatu du. Gabilondok egin du 1-0ekoa era ikusgarrian eta Susaeta atsedenaldiaren aurretik sartu du bigarren gola.

Partida hasieran bi taldeak nahiko ondo aritu ziren, baina minutuak pasa ahala Athletic hasi zen nagusitzen. Zuri-gorriek gol aukera pare bat Portu zituzten lehen minutuetan, baina gola ez zen 20. minutura arte iritsi. Momentu horretan, Bielsaren mutilek jokaldi bikaina antolatu zuten, De Marcosek eskuin hegaletik erdiraketa egin eta Gabilondok boleaz gol ikusgarria sartu zuen PSGko atezaina aho zabalik utzita. 1-0eko zen zuri-gorrientzat.

PSG ereakzionatzen saiatu zen eta 25. minututik 35.era artean arazoak sortu zizkion Atheltici. Horrelako jokaldi baten Iraizoz areatik atera behar izan zen; lehenik baloia moztu zuen, baina PSGko beste jokalari bateri iritsi zitzaion. Iraizoz pase hori mozteko ere jaurti zen lurrera eta baloiak eskuan eman zion. Epaileak falta adierazi zuen eta txratel horia atera zion atezainari. Askok txartel gorria espero zuten, baina zorionez ez zen ahala izan.

Frantziarren erreakzio saiakera horren ondoren bazirudien partida 1-0ekoarekin joango zela atsedenaldira, baina Aurtemetxek eskuin hegaletik erdiraketa atera eta bigarren zutoinean, atepean, Susaetak baloia sare barrura bultzatu zuen 2-0koe eginez. Beraz, emaitza horrekin iritsi zen norgehiagoka atsedenaldira.

Bigarren zatian, Athleticek ez zuen asko sufritu garaipena eskuratzeko. Gainera, gauzak erraztu egin zitzaizkion Sissokok bigarren txartel horia ikusi zuenean Muniaini sarrera zitala egiteagatik. Zoratu egin zuen Muniainek Maliko jokalaria.

Paris Saint Germain hamar jokalarirekin geratu zenean frantziarrek ezer gutxi egin zuten erasoan. Athletic eroso zegoen eta gol aukeraren bat edo beste izan zuten arren ez zuten asmatu aurkariaren ate aurrean. Azken minutuetan Toquerok eta Ibai Gomezek gol aukera on bana izan zuten, baina baloia ez zen sare barrura sartu.

Horrenbestez, 2-0eko emaitzarekin bukatu zen partida eta zuri-gorriek aurrerapauso handia eman dute UEFA Europa Leagueko hurrengo fasean egon ahal izateko.

Fitxa teknikoa: 2 - Athletic Club: Iraizoz; Iraola, Ekiza, Amorebieta, Aurtenetxe; Javi Martinez; Susaeta (Iturraspe, min.72), De Marcos, Muniain (Toquero, min.81), Gabilondo (Ibai Gomez, min.77); eta Llorente. 0 - París Saint-Germain FC: Douchez; Jallet, Lugano, Armand, Tiene; Bodmer (Matuidi, min.66), Sissoko; Chantome, Pastore (Behebeck, min.58), Nene (Ceara, min.76); eta Erdinç. Golak: 1-0, min.19: Gabilondo. 2-0, min.45: Susaeta. Epailea: Hendrikus Bas Nijhuis (Holanda).


The Incult, Mitosia eta Muchachito Bombo Infierno, Kafe Antzokian asteburuan

Hurrengo asteburua ere karga-karga eginda dator Ondarroako Kafe Antzokian. Alde batetik, Ibilaldi Kulturalaren ekitaldien barruan, Ondarroako The Incult taldeak eta Lekeitioko Mitosiak joko dute barikuan, 22:30ean. Sarrerak aldez aurretik daude salgai 5 eurotan, Zurrumurru liburudendan edo Antzokian bertan.

Hurrengo egunean Bartzelonako Muchachito Bombo Infierno taldeak bisitatuko du Ondarroako Kafe Antzokia. ‘Idas y vueltas’ disko barria aurkeztuko dute.


Euskal doinu eta keltiar doinu ezagunen bilduma berria

“Eusko-Celtic ( Conecctions)” izeneko lana kaleratu du Unai Otegi musikariak Edurne Arzoz harpa jotzailearekin batera.

Egurrezko xirula eta harpa keltiarra elkarturik, hainbat doinu ezagun topatzen ahal ditugu CD honetan, bai eta Otegik berak konposatutakoak ere. Emaitza, oso gustura entzuten diren melodia goxoak. Diskoa aurkezteaz gain, berak egiten dituen egurrezko xirulak erakutsi dizkigu Otegik.

"Kablerik erabili behar ez diren toki txikiak nahiago ditut kontzertuak eskeintzeko" esan digu, bestak beste.


240 lagunek baino ez dute izena emon Egia-Iriondon

Ondarroako Atletismo Taldeak dana prest dauka domekan Egia-Iriondo herri lasterketa egiteko. Parte hartzea aspaldikorik txikiena izango da: 240 lagunek emon dute izena; iaz lehenean, 500dik gora izan ziren Berriatuko Kordeleriatik alde zaharrerako bidea egin zutenak.

Dena dela, domekan bertan be emon ahalko da izena, goizean alde zaharrera joanda. 11:10ean urtengo du autobusak Zaldupeko Zubitik Berriaturantz.

Azkanengo urteetan kirol proba beherantz zetorrela ikusten bazuten be, horren datu horren aurrean, «ilusioa nahikoa galduta» daudela aitortu dute antolatzaileek, eta esan dute ez direla baloratuta sentitzen. Egia-Iriondoren gainbehera atletismoak herrian bizi duen egoeragaz lotu du Atletismo Taldeak. «Itsasaurreko Zubian egin izan diren abiadura probak eta Kardalak 25 urtetan antolatu zuen milia hiritarra desagertu egin ziren». Horren harira, aurten milia hiritarra

berreskuratu nahi izan dutela adierazi dute, baina aurrekontu faltagatik ezin izan dela gauzatu.

Ez da hori, halan da be, beherakadaren zergati bakarra. Iaz lasterketa berezia egin izanak eta lasterketa aurreko egunean gero eta bazkari eta afari gehiago egin izateak be kontrako eragina dauka antolatzaileentzat kirol proban. Hori horrela, lasterketa dataz aldatzea be plantea dezakete.

Lanak saria edukiko du

Lasterketa osteko sari banaketaren tartea aurrekoetan baino motzagoa izango da. Orain artean, Egia-Iriondoren podiumaren ostean emoten zitzaien saria herriko urteko kirolaririk onenei. Aurten, baina, Udaleko Kirol Batzordeak urteko kirolari onenen aukeraketa prozesua ipini du martxan, eta hortaz, herritarrek proposatutako kirolarien

artean bozka egin eta gero egingo da sari banaketa. Datorren astelehenera arte dago proposamenak egiteko aukera. Dena dela, betiko legez, antolatzaileek herriaren alde beharra egitea sarituko dute. Aurtengo saritua zein den ezustekoa izango da. Jakin-mina asetzeko, alde zaharrean dago eginda hitzordua domekan.


Troitiño 2017ra arte berriro kartzelatzeko eskatu du Fiskaltzak

Antton Troitiñok 24 urte egin ditu preso, eta zigor osoa beteta atera da kalera. Auzitegi Nazionalak 25ean aztertuko du eskaera


Johnny Depp mozkor eta lurrera erortzen harrapatu dute

YouTuben argitaratu duten bideo batean, aktoreak Hollywood Boulevarden pasatu zuen gauaren ondorioak erakutsi ditu.

Johnny Depp ron botilaren bat edan ostean harrapatzen duten lehen aldia ez den arren, oraingoan aktoreak irudi harrigarriak eskaini ditu. Dirudienez, Deppek ez du oso ondo onartzen alkohola eta taberna batetik ateratzean lurrera erori da. Gainera, bere bizkartzainetako bat ere lurrera bota du.

Ikaragarri ondo pasatu omen zuen aktoreak Hollywood Boulevarden, baina etxera minduta iritsi zen.

YouTuben jarri duten bideo batean, aktorea taberna batetik zorabiatuta ateratzen da eta bizkartzainak jendea aldentzen saiatzen direnean, Johnny lurrera erortzen da eta bizkartzainetako bat ere lurrera botatzen du.

Golpe galanta jasotzen du aktoreak, baina oso pertsona atsegina da eta altxatzean jarraitzaile bati autografo bat sinatzen dio.

Kotxean sartzean, Depp txapelarekin aurpegia tapatzen saiatzen da, baina, azkenean, keinu itsusi bat egin dio kamerari, popatik hartzera bidaltzeko.


Usurbilgo Kultura, klik batean eskura

Estreinatu berri dugun hilabete hau, ohi bezala ekitaldiz josia datorkigu. Maiatza, herrian ekitaldi gehien burutzen den hilabetea izango da ziur. Eta 2013koa ez da salbuespena izango. Ekimen eskaintza zabal horretan ez galtzeko, noiz, non, zer dagoen ezagutzeko tresna berri bat eskura dugu jada. Apuntatu: http://kultura.usurbil.net/

Web orrialde berri honetara heltzeko beste bide bat ere bada. Usurbilgo Udalaren atarian sartu, http://www.usurbil.net/ helbidean. Bertan aurkituko duzue "Usurbil Kultura" web gunerako lotura. Web orri berria, Jon Aizpurua (Abaraskako langilea) herritarrak eta Kultura Aholku Batzordeko kideak diseinatu du. Kultura Aholku Batzordean, zehazkiago esanda, 2011n burutu zen kultur alorreko parte hartze prozesuan du jatorria, martxan den egitasmo berri honek. Udala, eta herri eragileak bildu zituen saio haietatik urteotarako plan estrategiko bat osatu zen. Bertan, hainbat lan ildo jasotzen ziren; horien artean, herriko taldeen autogestioa, koordinazioa, komunikazioa bultzatu beharra, Usurbilgo kultur herri gisa garatu beharra... Besteak beste, behar hauei erantzungo die jada funtzionamenduan "Kultura Usurbil" web orrialde berriak.

Agenda, antolatzaileen berri, dokumentazioa...

"Gonbidapena luzatu erabiltzaile guztiei bere tresna egin dezaten, lanerako erabil dezaten", deitzen dute Udaletik. Web orrialdea informazio iturri gisa baliatu daiteke. Lehen aipatu moduan, zer, non eta noiz dagoen jakin ahal izateko. Web berri honetan sartzen denak, modu argi eta nabarmenean ikusiko du, hurrengo egunetan herrian antolatu diren ekitaldiak zeintzuk diren, oinarrizko informazio eta irudiez lagunduta. Kultur arloko deialdiei loturiko albisteak ere irakur daitezke, hilero etxeetan banatzen den kultur agenda kontsultatu.

Lau atal nagusi ditu Kultura Usurbil atari berriak. "Agenda" izenekoa batetik. Bertan, egunez egun Usurbilen dagoen eskaintza kontsultatu daiteke eta nahi duenak, deialdiak sare sozialen bidez zabaldu ditzake. "Elkarteak" atalean, ekimenen antolatzaileen inguruko informazioa eskura dugu; harremanetarako bideak, edota kasu bakoitzean, eragile batek antolatuak dituen ekitaldien inguruko zehaztasunak biltzen dira bertan.

Herrian zer dugun gaur, bihar edo etzi, beste modu batean ere ezagutu daiteke, aretoka hain zuzen. Leku bakoitzean dagoen eskaintzaren berri klik batera izango dugu aurrerantzean; bai Sutegin, Potxoenean, Artzabalen, Santuenean, Usurbil, Aginaga edota Zubietako frontoietan, Oiardo Kiroldegian, Mikel Laboa plazan... Kontsultak auzoka edo gunearen arabera ere egin daitezke. Azkenik, "Deskargak" izeneko atala dugu. Bertan, web orrira igotzen den dokumentazioa eskuratu daiteke; ekimenak antolatzeko eskaera orriak, kultur alorreko plan estrategikoa, hileroko kultur agenda...

Kultur eragileek kudeatua

Erabiltzaile orok eskura dituen atalak dira horiek. Baina honez gain, web orrialde honek badu bere "B" aldea ere. Eremu pribatua. Web orrialde hau, herriko kultur alorreko eragileek kudeatzeko aukera izango dute. Hau da, herriko elkarte edo talde bakoitzak, Usurbilgo Udalean "alta" emateko eskaera egin dezake. Pasahitz bat jasoko dute, eta pasahitz horrekin, web orrialdean zuzenean parte hartzeko hainbat aukera dituzte. Ekitaldiren bat antolatzen duen eragileak horren berri eman dezake web orrialdean, taldeek elkarren artean mezuak bidaltzeko aukera ere bada, eta ikuspegi eraikitzaile batetik, antolatzen diren ekimenak baloratzeko modua baita. Hau guztia, esan bezala, web orrialdearen eremu pribatuan egingo da.

Hartara, herriko taldeen autogestioa bultzatu nahi da Usurbil Kultura izeneko leiho berri honen bidez. Eta herriko kultur eragileen arteko komunikazioa eta koordinazioa hobetu nahi da. Antolaketa lanak erraztu. 2011ko kultur alorreko parte hartze prozesuari esker osatu zen datozen urteotarako plan estrategikoak jasotzen zuen moduan, herriko taldeek zer, noiz eta non antolatzen duten, elkarren berri izan dezaten. Usurbildarrek nahiz herritik kanpo bizi direnek, hemengo kultur dinamika biziaren berri modu erraz eta erakargarrian izango dute aurrerantzean. Kultur herri izaera garatzen lagundu nahi duen tresna berria martxan da.


Gastu publikoa gehiago murriztuko dute erakundeek

Atzeraldi ekonomikotik gertu egonda, Jaurlaritza eta Nafarroako Gobernua neurriak berraztertzen ari dira. Nafarroak prest du plan bat langile gastutik 25 milioi aurrezteko.


`Ongi Etorri Euskararen Herrira´ ekimena abiatu dute

Bi dira Aste Santuan abiatuko den kanpainaren helburu nagusiak: turismo-sektorean euskarari dagokion garrantzia ematea, eta hizkuntza eskaintza turistikoaren barruan sartzea. Turismo sektoreko eragileei zuzenduta, bi formazio saio egingo dituzte Orion, eta bat Aian.

“Ongi Etorri Euskararen Herrira” izenburupean, euskara eta euskal nortasuna izango ditu ardatz Urola Kosta eskualdeko turismo-eskaintzak. Euskara partekatu nahi da bisitariekin, herri euskaldun batean egotearen esperientziaz goza dezaten. Inguruko bisitariei nahiz kanpoko turistei euskara ezagutarazteko helburuarekin landutako kanpora begirako ekimena bada ere, barrura begirako lanketa izango du bereizgarri proiektuak. Bereziki jorratuko da turismo sektoreko eragileei begirako sentsibilizazio lana.

Hala, sentsibilizazio lana oinarri, turismo sektoreko eragileei bideratutako saio labur eta praktikoak antolatu dira, herriz herri. Datozen asteartean hasi eta martxoa amaiera bitartean, eskualde osoan zehar 11 formazio saio eskainiko dira. Kanpainaren nondik norako nagusiak azaltzeaz gain, formazio praktikoa eskainiko zaie bertaratuei.

Eskualdeko denda, jatetxe, taberna, ostatu eta gainerako merkatari eta zerbitzuetako profesional guztiei bideratutako saioak izango dira. Saioetan, udalerri euskaldunen garrantzia azpimarratu eta kanpainaren nondik norako nagusiak azaltzeaz gain, euskaraz zerbitzua eskaintzearen garrantziaz ere ohartaraziko zaie bertaratuei. Hainbat euskarri eta material ere banatuko da. Informazio saioez haratago, bertaratuei formazio praktikoa eskainiko zaie eta kanpainarekin bat egiteko gomendioak emango dira.

UEMA Udalerri Euskaldunen Mankomunitateko teknikariek gidatuko dituzte saioak eta udalerrietako euskara eta turismo zerbitzuetako arduradunak ere bertan izango dira; profesionalen kezka eta zalantzak argitu eta beraien ekarpenak kontuan hartuta, ahal den heinean, ekimena hobetzeko asmoz.

Orioko eta Aiako informazio saioak

Orion bi saio izango dira, Salatxo aretoan. Martxoaren 10ekoa euskaraz egingo da, 14:00etatik aurrera. Bigarrena, berriz, hilaren 26ean 17:00etatik aurrera, gaztelaniaz.

Aiako saioa martxoaren 12an egingo da, euskaraz, kultur etxean 17:00etatik aurrera.

Bi informazio-saio horietan kanpainaren xehetasunak emango dituzte UEMAko eta Udaleko teknikariek. Saioak irekiak dira eta herriko denda, taberna, jatetxe eta alojamendu guztiek parte hartu dezakete.

Bi dira Aste Santuan abiatuko den kanpainaren helburu nagusiak: turismo-sektorean euskarari dagokion garrantzia ematea, eta gure hizkuntza eskaintza turistikoaren barruan sartzea.


Idiazabalgo N-1eko irteera itxita egongo da bi egunez

Gipuzkoako Foru Aldundiak zirkulazioarentzat itxi egingo du N-1eko Idiazabalgo beheko irteera, Donostiarako norabidean (N-1-416-2-S bide adarra). Larunbatean 06:00etatik igandean 23:00ak arte ezin da itzulbide hori erabili. Zubiko junturak pikatuko dituzte, ertzak altxa eta ondoren morteroarekin hartzeko.


Kale ekintzak ostegunetik aurrera

Zinea, dantza, kontzertuak... denetarik izango da Lasarte-Oriako kaleetan uztailean zehar. Kultura sailak asteburuetan ez aspertzeko egitaraua prestatu du eta guztia doan.

Bihar emango zaio hasiera egitarau oparoari Zinea kalean egitasmoarekin. Okendo Zinema taldeak eta Udalak elkarlanean beste urte batez, Okendo plaza zinema areto bihurtuko dute.

Aurten bi film dira herritarrek doan eta herriko plazan gozatu ahalko dituztenak. Bihar, 220:00etatik aurrera, Her filma ikusi ahal izan zen.

Spike Jonzen lanak Oscar sarietan jatorrizko gidoi hoberenaren saria lortu zuen. Joaquin Phoenix aktoreak ordenagailu baten sistema operatiboarekin maiteminduta dagoen pertsona antzezten du honetan.

Hurrengo hitzordua uztailaren 17an, 22:00etan izango da. Futbol Mundiala amaituta, etxeko txiki eta gazteek futbolaz gozatu ahal izango dute baina era berezian. Izan ere, Juan Jose Campanellaren “Futbolin” animaziozko filma eskainiko da.

Eguraldi txarra eginez gero, filmak Elizatze plazako estalpean eskainiko direla jakin arazi dute antolatzaileek.

Kale antzerkiak

Oholtza berezia izango da Okendo plazara ere uztailean. Eusko Jaurlaritzako Kale Antzerkia bultzatuz ekimenaz baliatuz, hiru kale antzerki izango baitira gurean.

Ostiralean, 20:00etatik aurrera, Jon Zabal magoak “El suceso” lana eskainiko du. Honetan ilusionismoa eta misterioa nahastuko dira. Ikusleak izango dira protagonistak eta telepatia proba batean hauen ikuspuntua manipulatuko du.

Uztailaren 10ean, osteguna 20:00etan, berriz, “Astokilo” lana ikusi ahalko da. Panta Rei antzerki taldeak astakilo berezi bat aurkezten digu bere lanean, Rigoletto.

Asto honek bere emozio eta jarreren bitartez, zaintzaileak Zambulonek baino gizatasun gehiago duela erakutsiko du. Lana gazteleraz aurkeztuko da.

Eta azkenik, uztailaren 18an, ostirala 22:00etan, Salitre teatroak “Gozo, Gozo, gozoa” haurrentzako ikuskizuna aurkeztuko du.

Hiru lagun sukaldari lanetan jarriko dira eta hainbat gertakizun izango dira. Antzerki taldeko kideen hitzetan, edozein amak seme-alabei ikustea debekatuko liekeen ikuskizuna da.

Gelajauziak

Baina dantza ere izango da protagonista Lasarte-Orian. Uztailaren 11an, Kukai dantzak konpainiak “Gelajauziak” lana aurkeztuko du.

Cesc Gelabert koreografoaren zuzendaritzapean sortutako lan honek euskal dantza tradizionala du oinarrian. Baina koreografo katalanak bere ukitua eman die euskal dantzako pausoei. Helburua euskal dantza ikusten ohituta daudenen ikuspuntua berriztatzea da.

Ekimen hau Eusko Jaurlaritzak dantza sustatzeko duen proiektuaren barruan dago kokatua.

Santa Ana azoka

Bestalde, uztailean ohitura den legez, Santa Ana artisau azoka ospatuko da. Aurten uztailaren 20an, igandean hartuko dute plaza artisau eta janari postuek.

Sendoki Kultur Batzordeak antolatzen duen azokak 30. edizioa egiten du aurten eta hainbat berrikuntza aurkeztuko dituzte noski.


Burdin Aroa induskatzeko parada

Astelehenean hasi ziren Azkoitia eta Azpeitia arteko Munoaundi herrixkan indusketak egiten. Hogei bat lagun hilaren 29ra arte ariko dira han lanean, eta bisita gidatu bat eskainiko dute.

Aski jakina da uda sasoian izaten dela zer eginik han eta hemen. Oporrak batzuek, eta lana besteek, baina bada oporraldia lan bereziak egiteko hartzen duen jenderik. Azken udetako legez, astelehenaz geroztik, hainbat lagun ari da indusketak egiten Azkoitia eta Azpeitia arteko Munoaundi aztarnategian. Hilaren 29ra arte ariko dira Burdin Aroko gunean lanean, Aranzadi Zientzia Elkarteak gidatuta eta Azpeitiko eta Azkoitiko udalek nahiz Gipuzkoako Foru Aldundiak lagunduta.

2004an hasi ziren Munoaundi herrixkan zundaketak eta miaketak egiten, eta handik urtebetera ekin zieten indusketei. Aurtengoa indusketen hamabigarren ekinaldia da, eta, batez beste, hiru astetan hogei lagun ariko dira bertan lanean. Hainbat tokitatik etorri da jendea lanera: Madril, Katalunia, Malaga, Almeria, Valentzia, Zaragoza... Eta Euskal Herriko hainbat txokotako lagunak ere paraje horretan dabiltza indusketak egiten, hala nola Bizkaiko eta Gipuzkoako herritarrak.

Antxoka Martinez Aranzadiren Historiaurreko Arkeologia Saileko kidea da Munoaundiko indusketen zuzendaria. Hark azaldu duenez, batez ere, arkeologia ikasketak egiten ari diren lagunak ari dira parte hartzen ekinaldian. "Gazteentzat urtean zehar unibertsitatean ikasitakoa praktikan jartzeko aukera da. Izan ere, ikasten dutena ikus dezakete. Arkeologia oso praktikoa da izatez, baina ikaste prozesuan ez dute indusketak-eta egiteko aukera handirik izaten. Teoria garrantzitsua da, noski, baina lanean ere asko ikasten da, eta indusketa hauek aukera ona dira trebatzeko".

Martinezek adierazi duenez, proiektuaren bigarren fasean ari dira lanean azken urteotan. "Aurreko urteetako ildoei jarraituz ari gara lanean. Bost urterako plangintza egin genuen bigarren faserako, eta aurtengoa fase horren barruko laugarren urtea da. Harresi eta sarbide inguruak aztertzen ari gara, eta helburua da Munoaundi herrixka gotortuko bizitokiak aztertzea. Horregatik jo dugu harresi aldera". Aranzadiko kideak jakinarazi duenez, herrixkaren sarbidea da Munoaundiren ezaugarri nagusia: "Nahikoa berezia da herrixkarako sarbide sistema, eta hori ere ikertzen ari gara".

Erreportajea osorik, Urola Kostako Hitzaren webgunean.


Gizon bat zauritu da AP-8an Zaldibarren gertatutako istripuan

Gaur, 19:40an istripua gertatu da AP-8an, Zaldibar parean, Bilborako norazkoan. Ertzaintzak azaldu duenez, Peugeot markako auto bat bidetik irten da. Istripuaren ondorioz gizon bat ospitalera eraman dute.


Hamaika jokalari, hamaika aukera

Baskoniak lehen aldiz erabili zuen talde osoa Valladoliden; jokatzeko era anitz ematen dizkio horrek Dusko Ivanovici. Joey Dorseyk eta Reggie Williamsek jokatu dute gutxien, baina funtsezkoak dira.

Udazkenero jendea gripearekin nola, halaxe dabiltza Baskoniako jokalariak lesioekin, konpondu ezinik. Gasteizko taldeak urtero-urtero izaten ditu arazoak lesioekin sasoi hasieran, eta denboraldi honetako hasiera ere ez da salbuespena izan. Giharretako arazoak direla, kolpeak, hezur haustura txikiak, sabeleko arazoak Beti sortu izan da bainaren bat, baina joan den igandean, Valladoliden (Espainia), aspaldi ikusi gabekoa gertatu zen: Dusko Ivanovicek 11 jokalari erabili ahal izan zituen. Hamabi ere bai, Unai Calbarro gaztea sasoitsu dagoelako, baina Santurtzikoa lan saioetan laguntzeko helburu xumearekin dago Baskonian, oraingoz.

Heurtel, Prigioni, Oleson, Pau Ribas, Williams, San Emeterio, Teletovic, Nemanja Bjelica, Milko Bjelica, Seraphin eta Dorsey. Ez da futbol talde bateko hasierako hamaikakoa. Ezta saskibaloi talde bateko hasierako bostekoa ere. Baskoniako jokalari zerrenda da. Gutxi-asko, denek jokatu zuten Pisuerga pabiloian igandean, eta berri ona da hori. Ivanovicek hainbat eskema eta joko molde erabili ditu urrian jokatutako zortzi partidetan, eta aukeratzeko orduan daukan aberastasunak taldea bera aberasten du. Oraingoz, jokoan. Luzera begira, ondo bidean, emaitzetan ere bai.

Buruko min handiak izan zituzten Ivanovicek eta Josean Kerejeta presidenteak uda garaian. Lamperen lesio larria izan zen lehen kolpe gogorra. Fitxaketak egiteko zalantzak etorri ziren ondoren. Berandu samar fitxatu zuten Williams, eta oso berandu Seraphin, Lituaniako Europako Txapelketa bukatu ostean. Espainiako Superkopa jokatu baino egun batzuk lehenago Dorsey. Berandu iritsi ziren Euskal Herrira Prigioni, San Emeterio, bi Bjelicak eta Seraphin, iraileko bigarren hamabostaldian, eta Williamsek geldirik egin behar izan zuen irail osoa, lan saio batean belauna bihurritu baitzuen.

Komeriak eta arazoak. Arazoak eta komeriak. Baina urriaren 30a iritsi zen, eta jokalari guztiak kantxaratu ahal izan zituen Ivanovicek. Hiru minutuz Dorsey, hatz bateko hezur hausturaren osaketari kalte ez egiteko, eta lau minutuz Williams, ahulduta gastroenteritisak jota egon ostean. Fisikoki prest egotea minutu kopurua baino garrantzitsuagoa da.

Saskipeko joko aberatsa

Baskoniak ondo hornituak ditu bat, bi eta hiru postuak. Heurtel eta Prigioni elkarren osagarriak dira. Oleson eta Ribas ondo ari dira hirukoetan, eta defentsa lanean, eta hegaleko postuan ere, badirudi San Emeterio esnatu dela (hamazapi puntu sartu zituen ligako azken partidan). Lau eta bost postuetan aberatsa da Baskonia, eta hainbat aldagai erabil ditzake Ivanovicek. Dorsey gabe, eta Seraphinek arazo fisikoak zituenean, Milko eta Nemanja Bjelica pibot bikotearekin jokatu izan du entrenatzaileak, ez bata ez bestea pibot petoak ez badira ere. Teletovicek ere dezente jokatu du saskipean, eta, egiari zor, ez da batere gaizki moldatu.

Aurrerantzean zer? Normalena Dorseyk pixkanaka gehiago jokatzea izango litzateke. Ivanovicek ez ditu batera kantxaratu oraindik Dorsey eta Seraphin, indar handiko bi morrosko, eta zaila izango da biak batera ikustea, antzeko ezaugarriak dituztelako biek. Seraphin hobea da, hala ere. Baina frantziarrak Baskonia utzi beharko du berandu baino lehen, NBAko lock-out-a konpontzen denean, eta hura falta denerako prest egon behar du Baskoniak. Milko eta Nemanja Bjielicak, Dorseyk eta Teletovicek hartu beharko dute Seraphin joan eta Lampe bueltatu bitarteko hutsunea estaltzeko ardura. Poloniarrak bizpahiru hilabeterako dauka, gutxienez, oraindik.


Donostiar bat zauritu da bere bizikletarekin malda batetik behera erorita

Ibilbide ziklista batean parte hartzen zebilela, lau metroko malda batetik behera erori egin da 46 urteko gizonezkoa. Helikopteroz eraman behar izan dute ospitalera.

46 urteko donostiar bat zauritu da larunbat honetan Puerto de la Sian, Kantabrian, bere bizikletarekin lau metroko malda batetik behera erori ostean, Larrialdietarako Zerbitzuek jakinarazi dutenez.

Ibilbide ziklista batean parte hartzen zebilela, errepidetik atera eta malda batetik behera erori egin da. Istripuaren ondorioz, traumatismo ugari eta larriak ditu.

Seve Ballesteros aireporturaino eraman du zauritua Kantabriako Gobernuko helikoptero medikalizatu batek, eta hortik anbulantziaz Marques de Valdecilla Ospitaleraino.


Bertsolari ugari Jesus Alberdi 'Egileor' elosuarraren hileta elizkizunean

Atzo hil zen 77 urte zituela Jesus Alberdi 'Egileor' bertsolari ezaguna. Haren aldeko hileta elizkizunean senitarteko zein lagunak batu dira, baita bertsolaritza munduko ordezkaritza zabala ere.

Jendetsua izan da hileta elizkizuna eta bertsolaritza munduko aurpegi ezagun asko bildu dira bertan. Besteak beste, Sebastian Lizaso, Imanol Murua, Mikel Mendizabal, Jokin Sorozabal, Xabier Euzkitze eta Xabier Amuriza. Egileorren kantatzeko edertasuna, umorea eta lagunartekoetarako gozotasuna nabarmendu dituzte. 'Belaunaldi oso garrantzitsu bateko kideetako bat zen", adierazi du Jokin Sorozabalek. "Egileorrekin kantatzeko modu bat galduko dugu", esan du berriz Sebastian Lizasok. "Kantatu Egileorrek kantatzen zuen. Haren ondoan gu saiatu egiten ginen", esan du Xabier Euzkitzek.


Agirrek eta Cabanillasek ezin izan dute Gipuzkoako txapelketa irabazi

Gipuzkoako zesta punta txapelketako finalak jokatu ziren igande goizean Tolosan. Zumaiako bi kirolari heldu ziren 2. urteko infantilen finalera, Gonzalo Agirre eta Julen Cabanillas, hain zuzen ere. Aurrean Mutrikuko Danok Bat klubeko bikotea izan zuten. Mutrikuarrak izan ziren nagusi zumaiarrak 30-12 mendean hartuta.


17.000 zibil inguru hil dira Sirian 2016an

Gerran hildakoen artean 2.000 ume baino gehiago dago.

17.000 zibil inguru hil dituzte Sirian 2016an eta, horien artean, 2.000 ume baino gehiago dago, Siriako Giza Eskubideen Sareak jakinarazi duenez.

Hala ere, gobernuz kanpoko erakundeak onetsi duenez, ?zaila? da biktimen benetako kopurua jakitea, gehienak bataila frontean hiltzen baitira. Erakundeak azaldu duenez, alde guztiek datu zehatzak zabaltzea ekiditen dute; horregatik, zauritu eta hildakoen kopurua ?askoz handiagoa? izan liteke.

Erakundeak Baxar al Assaden erregimenari 8.736 heriotz egozten dizkio, haietatik 1.984 ume, eta errusiar taldeei berriz, 3.967 zibilen hilketak. Muturreko talde islamistei 1.528 pertsona hiltzea leporatu die sareak (besteak beste Estatu Islamikoari). Gobernuz kanpoko erakundeak, gainera, erregimearen aurkako oposizioa 1.048 zibilen hilketen erantzulea dela uste du.

Siriako Giza Eskubideen Sareak alde guztiei giza eskubideak urratzea, zibilak ez babestea, eta, kasu batzuetan, eraso egitea ere leporatu die. Gainera, Nazio Batuen Erakundeko Segurtasun Kontseiluari eta nazioarteko komunitateari neurriak hartzera deitu ditu.


Abertzaleek ere euskara bigarren lekuan utzi dutela ohartarazi du EHEk

Nazio batzarra egin du Euskal Herrian Euskaraz taldeak, ikasturterako helburuak zehazteko. Euskarari lehentasuna ematea eta euskaldunak egoeraz jabearaztea izango dituzte xede.

Euskara atzean utzita dagoela eta erdarak gero eta nagusiago direla ohartarazi du EHE Euskal Herrian Euskaraz taldeak. Abertzaleek ere euskara bigarren lekuan utzi dutela salatu du: "Euskal nazioaren defendatzaile direla dioten arren, ez dute herri euskalduna aitortzen". Duten jarreraz gogoeta eskatu die, horrenbestez, talde politikoei. "Herri euskaldunaren eraikuntza bigarren maila batean kokatu izan da. Are okerrago, lur eremua askatzeko bidean zapaltzailearen hizkuntza erabiltzea ere oso ohiko bihurtu da".

Nazio batzarra egin du gaur, Durangon (Bizkaia), EHEk, ikasturterako helburuak zehazteko asmoarekin. Espainia eta Frantzia "helburuak betetzen" ari direla ohartarazi du taldeak ondorengo oharrean. "Frantsesa eta espainiera gure hizkuntza, bertako hizkuntza direla esatera pasatu gara". Horrek eragiten du, haren ustez, euskara ahultzea. "Nortasunari baino praktikotasunari gehiago begiratzen zaio, eta, noski, gaur egun nagusi diren erdarak irteten dira indartuak borroka horretan".

Euskarari lehentasuna ematea eta euskaldunak egungo egoeraz jabearaztea izango ditu xede EHEk ikasturte honetan. Hiru oinarri jarri dituzte: euskaraz bizitzeko hautua indartzea, hizkutza politika burujabea garatzea eta euskarari lehentasunezko estatusa ematea.


Presoen oinarrizko eskubideen alde hainbat ekitaldi

Durangoko Preso Politikoen Oinarrizko Eskubideen Aldeko Konpromiso Eguna eratu dute, barikuan, Durangon. Goizean, elkarateratzeak deitu dituzte ikastetxe eta lantegietan.

Horrezaz gainera, hileko azken barikua izanik Ezkurdin, 20:00etan deitutako elkarateratzean parte hartzera deitu dute. Ondoren, ekitaldia izango da Andra Marian.

Bertso-afaria

Gauerako, berriz, bertso afaria eratu dute, eta, jakin eragin dutenez, bertan, Durangoko presoek jarritako gaiak botako dizkie bertsolariei gai jartzaile lez jardungo duen Maite Berriozabalek. Miren Amuriza, Etxahun Lekue, Gorka Lazkano, Gorka Ostolaza ‘Potxis’ eta Eneko Abasolo ‘Abarkas’ izango dira bertan bertsotan.

Bertora joateko txartelak Ttipi-Ttapan, Intxaurren eta Atxo Fun Funen eskuratu daitezke, azaldu dutenez.


Zineko emakumerik ederrenen perfumeak 'Amaraun'ean

Maialen Marzolek hainbat aktoreek erabilitako perfumeaz hitz egingo du

Maialen Marzolek ''Amaraun''ean honako aktore hauen perfumeei buruz hitz egingo du: Audrey Hepburn, Ava Gadner, Bette Davis, Grace Kelly, Greta Garbo. Perfumeak asko esaten baitu pertsonari buruz, bere esanetan.

Baionako festen amaiera eta Boiseko euskal jaia batuko dituzte ''Amarun''ean eta Eruopan barna bidaian ibilitako gazteak ere elkartuko dituzte igande goizeko saioan.


Langileek enpresak betetako formulario baten bitartez egiaztatu beharko dute lanera doazela

Espainiako Gobernuak beharrezkoak ez diren jarduera ekonomiko guztiak bertan behera uztea erabaki zuen atzo, 10/2020 dekretuaren bidez, eta beraz, funtsezkoak diren jardueretan aritzen diren langileek egiaztatu egin beharko dute beren jarduna. Udaltzaingoak eta Ertzaintzak eskatuko ditu formularioak lanerako joan-etorriak egiaztatzeko.

Enpresek behar bezala betetako formulario baten bidez egiaztatu beharko dituzte beharginek lanerako joan-etorriak bihartik aurrera. Atzo onartu zuen Espainiako Gobernuak beharrezkoak ez diren jarduera ekonomiko guztiak bertan behera uztea 10/2020 dekretuaren bidez, eta beraz, funtsezkoak diren jardueretan aritzen diren langileek egiaztatu egin beharko dute beren jarduna.

Eusko Jaurlaritzaren Segurtasun eta Ekonomiaren Garapen sailek formulario bat prestatu dute lanerako joan-etorriak Ertzaintzaren edo Udaltzaingoaren aurrean justifikatu ahal izateko. Izan ere, horiek formularioak eskatuko dituzte bihartik aurrera. Formularioa honako lotura honetan deskargatu daiteke. Gainera, Eusko Jaurlaritzak jakinarazi duenez, Confebasken eta Merkataritza Ganberen eta sindikatuen esku jarri ditu formularioak.


Altsasuko inauterien antzezpena Andra Mari Dantza Taldearen eskutik Galdakaon

Joan den osteguean hasi eta martxoaren 7ra bitartean ospatuko dituzte inauteriak Galdakaon. Atzoko desfilearen ondotik, gaur Altsasuko Inauterien antzezpena egin dute, Andra Mari Dantza Taldearekin, Kurtzeko plazatik Santi Brouardera. Ander Arrieta argazkilaria izan da bertan.

Aurten berrogei urte betetzen dira Andra Mari Dantza Taldeak Altsatuko Inauteriak berreskuratu zituela. Hitzaldia eskaini zuten taldeak eta prestatzen ari diren dokumentalaren aurrerapena plazaratu zuten. Hemen duzu irakurgai Galdakao, Aperribai, Tximiolarregoikoa, Gorozibai eta Usansoloko inauterien egitarau osoa.


EBZri jaitsiera handiarekin erantzun dio Euriborrak

FRANKFURT. Hipotekaren faktura finkatzeko neurgailu nagusiak, Euriborrak, jaitsiera aipagarria izan zuen atzo, Europako Banku Zentralak diruaren prezioa jaisteko atzo hartu zuen erabakiaren ondoren. Hamabi urterako euriborra %0,506ra jaitsi zen bezperako %0,534tik. Joan den ekainetik kopururik txikiena da. Goizegi da hipoteketan eragin zuzena izateko —normalean hamarrenak aintzat hartzen dira—, baina jaitsierako joaera argia aurreratu du. Adituen arabera, baliteke %0,3ra jaistea. Aldiz, aurrezkien interesak kobratzen ari direnek itzulera txikiagoa jasoko dute.


NBCko kazetari bat ebolaz kutxatu da Liberian

Ebolari buruzko informazioa lantzen ari zen kameralaria Monrovian. Asteazkenean, ondoezik zegoela eta, Mugarik Gabeko Medikuen zentro batera joan zen eta han atzeman zioten gaixotasuna.

NBC telebista-kateko kazetari estatubatuar bat ebolaz kutxatu da Liberian. Kameralaria da eta ebolari buruzko erreportajeak grabatzen ari zen Monrovian. Egoera horren aurrean, Liberian zuen lan-talde osoa etxeratu dutela, hegaldi pribatuetan, jakinarazi du NBC hedabideak.

"Gure langileak babesteko neurriak hartu ditugu. Oraingoz, kameralaria bakarrik dago ebolaz kutxatuta. Gainerakoek ez dute gaixotasunaren zantzurik, baina, badaezpada, osasun-zerbitzuen ardurapean jarri ditugu. Hegaldi pribatuetan ekarri ditugu. Gutxienez, 21 egun egongo dira koarentenan", adierazi du Deborah Turnesse NBC Newseko arduradunak.

Aste honetan bertan beste kasu bat ezagutu da AEBn: Thomas Eric Duncan Estatu Batuetan bizi den liberiarra ospitaleratu zuten aste hasieran, eta azterketak egin ondoren, ebola zuela baieztatu zuten. Afrikan egon berria da Eric Duncan. Dallaseko ospitale batean dago ingresatuta.

AEBn alerta piztuta dagoenean iritsi da, beraz, NBCko kameralariaren kasua. Hiru bat urte zeramatzan Liberian lanean 33 urteko kazetariak; hainbat komunikabiderentzat egiten zituen erreportajeak. Azkenaldian, ebolari buruzko informazioa lantzen ari zen. Asteazkenean, ondoezik zegoela eta, Mugarik Gabeko Medikuen zentro batera eraman zuten lankideek. Froga guztiak egin eta gero, ebola zuela esan zioten.

Munduko Osasun Erakundeak asteon eman dituen datuen arabera, dagoeneko 3.338 lagun hil dira Afrikan ebolak jota.


Ordua aldatu behar da

Larunbatean ordua aldatu behar da, goizeko 03:00etan 02:00ak

izango dira


Ezaren eta baiaren sokan kolokan

Baztertua izateko beldurra, errudun sentimendua edota konpromisoa. Adituen esanetan, horiek dira ezetz ez esatean eragin dezaketen faktore batzuk. Ezezkoaren eta baiezkoaren artean, oreka bilatu beharra azpimarratu dute. Horretarako, denbora tarte bat hartu behar da, norberak zer nahi duen pentsatzeko.

Ezetz esaten jakin behar denaren teoria gizartean oso errotuta badago ere, kasu askotan, praktikan ez da ezetz esaten. Baietz edo ezetz esatearen arteko gudan, baietzak irabazten du, sarritan. Horren atzean dauden faktoreak hainbat izan daitezke: esaterako, beldurra, konpromisoa edo errudun sentimendua. Adituek diote beharrezkoa dela oreka bat bilatzea: ezaren eta baiaren sokan, bataren edo bestearen alde egin behar da, norbere burua kontuan hartuta. Gainera, nabarmendu dute nobere buruaren zaintzak ere garrantzia duela.

«Ez hitza oso motza da, baina sekulako indarra du», esan du Beatriz Oronoz psikologoak. «Ez» ez esatearen atzean egon daitezkeen faktoreak izan ditu hizpide, baita ezetz zergatik ez den esaten ere. «Ezezko baten atzean pertsona baten izaera eta historia daude, baita familiarena ere», azaldu du Oronozek. Gaineratu du pertsonaren autoestimua eta norbera bere lekuan jartzen jakitea daudela horren atzean. Pili Alvarez Molesek, berriz, heziketa izan du gogoan. Autodefentsa feministako ikastaroak ematen ditu. Ezetz esatearen gaineko erabakia aztertu du, emakumeen ikuspegitik. «Txikitatik erakutsi digute adeitsuak izan behar garela, besteei begira egon behar garela. Bakezaleak izan behar garela ere esan digute, arazoetan ez sartzeko; ondorioz, zailagoa izan dugu ezetz esatea», nabarmendu du Alvarezek.

Ikara, gainontzekoen beharrak norbere nahien gainetik jartzea, errudun sentimendua, zenbait dira ezezkoa esatearen atzean egon daitezkeen faktoreak. «Jendeak beldurra du, baztertua izatearen edo norbait aurka jartzearen beldurra, ondorioz, ez da ezetz esaten», azaldu du Oronozek. Besteen beharrei lehentasuna ematea ere aipatu du, eta horrekin bat egiten du Alvarezek: «Besteen nahiak gure nahien gainetik sarri jartzen ditugu. Emakumeok enpatia oso garatua dugu, eta ez da kasualitatea». Gaineratu du errudun sentimendua ere badagoela: zenbaitek sentitzen du ezetz esanez gero, huts egingo diotela albokoari. Faktore horien eraginpean, baietza da garaile baiaren eta ezaren arteko gatazkan. Gainera, Alvarezen arabera, emakumeen kasuan egoera hori gizonezkoetan baino gehiago errepikatzen da.

«Gure kulturan, emakumeen ezetza negoziazioaren hasiera da, eta ez elkarrizketaren amaiera». Lidia Infante feministaren hitzak izan ditu gogoan Alvarezek. Haren esanetan, emakumeak zorrotzagoak dira haien buruarekin, enpatikoagoak. Oronozek ere esan du emakumeek ezetz esateko orduan zailtasun gehiago dituztela: «Emakumearena rol afektiboa da, eta pertsonaren arabera aldatzen bada ere, ezetz esateko orduan zailtasun gehiago ditu». Gaineratu du urteetan gizonek izan duten aginte rolak ere eragina izan duela, emakumeak «menpekoagoak» zirelako.

Halere, Oronozek nabarmendu du egun ere badirela zailtasunak ezetz esateko: «Ezetz esanez gero, aitzakiak jartzen ditugu, kostatzen zaigu gure lekuan jartzea. Hori arazoetan ez sartzeko egiten dugu». Ondorioz, psikologoak gaineratu du denborak aurrera egin ahala, guztia barruan gorde, eta kanporatu ezean, ondorio larriagoak sor daitezkeela: buruestimu apala, antsietatea eta estresa, esaterako. Alvarezek ere bat egiten du psikologoaren ideiarekin: «Gurpil baten barruan sartzen gara. Ezetza ez da lehenengoan onartzen, eta, gainera, besteak eduki dezakeen erreakzioaren beldur gara; horren aurrean, hasten gara pelikula bat kontatzen».

Emakumeek ez ezik sortzaileek ere, sarritan, zailagoa dute ezetz esatea. Jarduna dute sortzea, eta hortik lortzen dute eguneroko ogia, kasu batzuetan. Iban Zaldua idazlea da, eta hark azaldu du ezezkoa ematea zaila dela diru-premiak horrekin lotuta badaude. Halere, gaineratu du beste faktore batzuk ere jokoan sartzen direla ezetz ez esateko momentuan: «Norberaren harrotasuna dago, eta lehia: ezetz esaten baduzu, joko al dute zugana hurrengoan? Eta nor, eta beste morroi hura hartuko al dute zure ordez, zuk baino okerrago egingo duela ziur zauden hura, hain zuzen ere?».

Oihana Bartra bertsolariak, berriz, militantzia izan du gogoan. Haren esanetan, konpromisoa da ezetz ez esatearen zergati nagusienetakoa. «Militantziak pisu handia du, eta, ondorioz, baietz esaten da askotan», nabarmendu du. Zalduak ere bide berari eutsi dio: «Gugan pentsatu izana baiezkoarekin saritu nahi dugu, are gehiago, euskalgintzaren munduari buruz ari garelarik».

Hori ikusirik, bi sortzaileek gako ezberdinak eman dituzte. Zalduak azaldu du diru premiak erdian egonez gero, ez litzatekeela proposamenari «baina» asko jartzera ausartuko. «Lan intelektual askoren prekarizazioa dela eta, normala da baiezkoak izatea nagusi», gaineratu du. Bartrak, berriz, sor daitekeen lan kargaren inguruan, esan du oreka bilatu beharra dagoela: «Jakin behar da batzuetan ezetz esaten, beste baiezko batzuk egon ahal izateko, zeure burua ondo egoteko».

Ezetz esateko zenbait gako

Nahiz eta ezetz esatea zaila izan daitekeen, saiatu behar da erabaki horren alde egiten, adituen arabera. «Egunerokotasunean ezetz esateak ondorioak ekartzen badizkigu, zerbait aldatu beharra dago. Ezetz esateak gaizki sentitzearen sentimendu bat sortuz gero, sorgin gurpil batean sartzen gara», esan du Oronozek. Hori ikusirik, jakin behar da baietzaren eta ezetzaren arteko oreka bat bilatzen. Zalduak ere nabarmendu du baiezko gehiegi kaltegarriak suerta daitezkeela, eta, beraz, jakin behar dela ezezkoa ematen, lana dosifikatzen. Halere, nola egin, hor dago gakoa.

«Ezetz ez esatearen gurpilean sartzea saihesteko, argi izan behar dugu guk zer nahi dugun. Horretan gehiago pentsatu behar dugu, gugan. Ezin ditugu besteak gure gainetik jarri, pentsatu behar da nik zer nahi dudan», azaldu du Alvarezek. Norbere nahiak eta mugak zeintzuk diren ezagutzea ere beharrezkoa dela nabarmendu du, eta, horretarako, garrantzitsua dela pentsatzea. Hark aholkatu du ariketa bat egitea: pentsatzea bizitzako zein esparrutan egiten den zail ezetz esatea. Ostean, esan du identifikatutako egoerei aurre egitea litzatekeela hurrengo pausoa. Hain zuzen ere, ezetza behar zuen baiezkoetan, ezetz esaten ikastea.

Oronozek ere pentsatu beharra aipatu du: «Norbere burua ezagutu behar da, jakin behar da zeintzuk diren norberaren mugak. Oreka bilatu behar da». Eta norberaren mugetatik abiatuta, ondokoa esan du Bartrak: «Muga bat jartzea da zailena: noiz bai, noiz ez. Hor dago zailtasuna, baina egin behar da».

Horretarako, bada psikologia arloan erabiltzen den kontzeptu bat: asertibitatea. Oronozek esan du gaitasun sozial eta komunikatiboa dela, eta oinarrian, oreka puntua bilatu behar dela: «Finean, besteen eta gure beharren artean oreka bilatzean datza, norbera bere lekuan jartzean». Nabarmendu du hori posible izango dela elkarrizketaren parte direnen artean errespetua dagoenean. Hala, erabakia onartua izango da. Kasu honetan, baietza edo ezetza.

Izan ere, ugari dira ezezko bat jaso ostean, jarrera ezkorra hartzen dutenak. «Ezezko bat jasotzeak frustatu egiten du, dudarik gabe, eta buruan zenuen eskema aldrebestu diezazuke. Baina ezetz esateko aukera eta eskubidea onartu behar diogu halakoetan besteari», esan du Zalduak. Gaineratu du bataren jarrerak bestearen erantzunean eragina izan dezakeela, eta, halakoetan, «kariño pixka bat gehiago antzezten» jakin beharko litzatekeela.

Mezua jasotzeko erak oinarri, Oronozek esan du mezuaren parte direla igorlea eta hartzailea. Landare bat nagusi duen metafora bat erabili du hori azaltzeko eta ulertzeko: «Igorleak landareari ur kantitate bat edo beste bota diezaioke, baina landareak era batera edo bestera jasoko du ur kantitate hori». Gauza bera gertatzen da mezuarekin ere. Halere, Alvarezek gaineratu du garbi utzi behar dela ezetz esaten denean, ez zaiola pertsona bati uko egiten, baizik eta «une konkretu batean egiten den proposamenari».

Hori ikusirik, bateratuta dauden bi bide ditu oinarri: ezetz esatea eta ezekoa onartzea. Esan eta onartu, biak egiten jakin beharra dagoela gaineratu du Alvarezek. «Proposamenen ostean jaso ditzakegu ezezkoak, eta guk ere jakin behar ditugu ezezko horiek kudeatzen». Hala, proposatu du gizartean ere landu beharreko gaia dela ezezkoak onartzea. Eta Bartrak ere bat egin du, kultur arloan egiten dizkieten proposamenetako batzuk oinarri hartuta: «Jendea hezi behar dugu: hemen gaude, ekarpena egiteko, baina ez edozein momentutan edo baldintzetan». Nabarmendu du ezezkoa onartzen jakin behar dela, zilegi delako norbaitek ezetz esatea.

Gainera, eza onartzearen erreakzioak ezberdinak diren bezala, ezetz ere modu askotara esan daiteke: ahozko komunikazioa eta gorputz adierazpena. «Garrantzitsua da koherentea izatea, hitzekin eta gorputz espresioarekin. Bi komunikazio erak bateratu behar dira, eta sentitzen dena kolektibizatu behar da», esan du Oronozek. Hark bezala, Alvarezek ere azaldu du begiradak, ahotsak, gorputzeko jarrerak... edozein modu izan daitekeela onargarri ezetz esateko.

Norbere buruaren zaintza

«Sentitu, pentsatu eta egin». Horiek dira Oronozek erabiltzen dituen errezeta magikorako hitzak. «Lehenengo eta behin, pentsamendu negatiboak aldatu behar ditugu. Izan ere, modu batera edo bestera pentsatu, sentimenduak ezberdinak izango dira; ondorioz, gauzak ere beste era batera egingo ditugu», esan du psikologoak. Bide horretan, nabarmendu du norbera bere lekuan jartzea dela garrantzitsuena. Zalduarentzako ere beharrezkoa da norberaren zaintza; ordea, azaldu du bigarren maila batean dagoela. Halere, ezezkoa behar zuen baiezkoetan, onartu du sortu daitezkeela osasun arazoak.

Bartrak ezaren eta baiaren arteko banaketa du gogoan. «Baietz esaten jarraitu nahi dut, konpromisoak eta militantziak hor jarraitu behar dute, baina ahal denean, zeure buruarentzako jasangarria denean», nabarmendu du bertsolariak. Aitzakiak ere aipatu ditu. Haren arabera, norbere burua justifikatzeari uztea beharrezkoa da. «Batzuetan esan beharko genuke gogorik ez dugula, edo besterik gabe, ez dugula nahi». Hala, norbere burua zaintzea posible litzateke. Eta ideia horretatik abiatuta, Alvarezek ere gogoeta berbera babestu du: «Gizarte honetan ez dugu hartzen norberak zer nahi duen pentsatzeko tarterik, baina norbere burua zaindu behar da».


Historiako finantza krisi nagusiak

>Normal=TP-orria-zenbakipigui=TP-zenbakia=Normal=[S"","Normal","Normal"]:>SERIEA>ekonomia atzerako ispilutik (I)Egungo arazo ekonomiko gehienak gizakia bezain zaharrak dira. Erromatarren garaitik, harri berean egin dute tupust gizakiek.


Otsailaren 4an hasiko dira ospatzen Beasain hiribildu denetik 400. urteurrena

Aurten betetzen dira 400 urte titulua eskuratu zuela, eta ekintza ugari antolatu dituzte udalak eta herriko elkarteek. Ekintzak urte osora zabalduko direla aurreratu dute antolatzaileek

«1615eko otsailaren 4an eskuratu zuen Beasainek hiribildu titulua, Felipe III.ari biztanleko orduko 25 dukat ordainduta». Eta justu titulua eskuratu eta 400 urte betetzen diren egunerako ekintza ugari antolatu dituzte herritarrek eta udalak.

Koldo Agirre alkateak adierazi duenez, «urtemuga borobila da eta zerbait berezia egiteko asmoa» dute, «Beasaini eta beasaindarrei zerbait berezia eskaintzeko». Udalaren helburua urteurrena ahalik eta herritar gehienekin ospatzea da, «herriak horrelako omenaldi bat merezi duelako».

Urteurrena ospatzeko egitaraua Igartzako kultur mahaiak eta herriko gainerako elkarteek egindako proposamenekin osatu dutela jakinarazi du Garbiñe Zurutuza zinegotziak: «Horregatik, egitera goazen ekitaldi guztietan herritar haiek eta gaur egungoak izan beharko ditugu kontuan, beraiek egindako lanari, ahaleginari, eta izerdiari zor baitiogu beasaindar izatea».

Otsailean da hasiera

Beasaindarrek antolatutako ekintzak urte guztira zabalduko dituzte, baina ekitaldien hasiera otsailean izango da. Diego Gomez eta Elena Diez urteurreneko batzordeko kideek azaldu dituzte xehetasunak: «Otsailaren 4an egingo da aurkezpen ekitaldia, 19:30ean, Zubimuzu plazan, eta orduan erakutsiko da urteurrenerako prestatu duten logoa. Irudiarekin egindako zapiak ere salgai egongo dira ordutik aurrera».

Otsailaren 5ean, Odolki kofradiaren kapituloarekin bat egingo dute ekitaldiek, eta kapituluaren ondoren herri guztiarentzako hamaiketakoa eskainiko du udalak. Otsailaren 6an eta 7an izango dira hurrengo ekintzak. Ekitaldi guztietan urteurreneko zapia erabiltzeko deia egin dute antolatzaileek.


Ehunka haur eta gurasoren elkartasuna jaso dute pailazoek

Kale Nagusia hartu dute Pirritx, Porrotx eta Marimototsi babesa agertzera gerturatu diten herritarrek. Txalo, dantza eta kantuan ospatu dute pailazoen mezua: "Iruñean izanen gara, udalarekin edo gabe".

Ia ezinean atera dira prentsaurrekoa amaituta Katakraketik Kale Nagusira Pirritx, Porrotx, Marimotots, Olentzero eta Maridomingi. Haurrei ere luzatu nahi izan diete prentsari esandakoa, eta horretarako hitzordu berezia antolatu zuten. Erantzun zabala jaso du pailazoen deialdiak: kalea hartu baitute haur eta gurasoek. Iruñeko Udalari marrazki koloredunak bidaltzeko eskatu diete gertatutako haurrei, eta kalejiran elkarrekin Pupu eta Lorerenak udaletxera eraman dituzte.

+


Lehenak azkena mendean

Anbotopeko durangoko nesken saskibaloi taldea bururik altxa ezinik dabil. Asteburuan ligaxkako lehenengoaren aurka jokatu zuen eta ez zen irabazteko gai izan. Eskas egon ziren durangarrak Zaldua indartsu baten aurrean baina azkenean aldea ez zen horrenbestekoa izan; 50-60 zaldibarkoen alde.

Aurreko jardunaldian Migmar Otxarkoagaren aurka galdu ondoren garaipen gosez ziren durangarrak baina ez zuten zorte handirik izan. Aurreko ligan ere estu ibili ziren Anbotopekoko neskak eta ligaxkan ere ez dabiltza finegi. Partidu bakarra irabazi dute eta azkenengo postuan dira. Sailkapenean gorago egotea gustatuko litzaieken arren, taldeko jende faltak eta entrenamendu urriek ez die besteen mailara egoteko aukera handiegirik ematen. Hala ere, saskibaloia gustuko duten neska talde bat direla erakutsi dute eta galdu arren, kirolaz gozatzen dutela. Asteburuan bigarren postuan dagoen Gernika Saskibaloi Taldearen aurka jokatuko dute durangarrek. Gogor entrenatu beharko dute irabazi nahi badute.

Zaldua ordea lasaiago dabil. Asteburuan Anbotopekori irabazi ondoren, ligaxkako hirugarren garaipena eskuratu zuen lehen postua ziurtatuz. Erasoan indartsu dabilen taldea da eta horren islada dira alde dituzten 158 puntuak. Asteburuan hirugarren postuan dagoen Boskozaleak taldearen aurka jokatu beharko dute zaldibartarrek. Zailagoa izango da garaipena lortzea.

Mutilak ozta-ozta

Tabirakoko mutilek bestalde, Zornotzaren aurka jokatu zuten eta azkenengo minutuan puntu bategatik galdu. Lesioek ez zieten batere lagundu Ixerbekoan jokatutako partidan eta sailkapenean ere beherakada pairatu dute. Horrela, azken aurreko postuan dira durangarrak, zornotzarren atzetik.

Tabirakoko neskek ostera, irabazi egin zuten UPV Alavaren aurka 54-65. Bostgarren postuan daude orain eta asteburuan lehen postuan dagoen Ibaizabal galdakaoztarren aurka jokatuko dute.